ועדת החינוך, התרבות והספורט, כנסת 23, פרוטוקול מספר 86, 2020-10-26 12:15

רם שפע: שלום לכולם ולכולן, אני ממש מתנצל על האיחור הזה.

רם שפע: מכיוון שאני חבר בוועדת הכספים לפעמים לא ניתן להחליף אותי, והדיון התארך והתארך והתארך.

רם שפע: ממש סליחה.

רם שפע: התכנסנו לדיון שהנושא שלו הוא הפלייתן של כדורגלניות הנשים בישראל, דיון מהיר ביוזמתה של חברת הכנסת מרב מיכאלי.

רם שפע: תודה לך על היוזמה.

רם שפע: אני רואה שיש הרבה אורחים בזום ואני מתנצל מראש שלא כולם יוכלו לדבר.

רם שפע: אני אתייחס בכמה אמירות כלליות.

רם שפע: צריך לומר את האמת, אנחנו נמצאים במדינה שבהרבה מישורים בחיים שלנו אנחנו עוד רחוקים משוויון מגדרי כמו שהיינו רוצים.

רם שפע: בעיניי, בעשורים האחרונים יש התקדמות מאוד משמעותית, אבל הפערים עדיין גדולים, ואנחנו יכולים לראות את זה כמעט בכל מישור בחיים שלנו, כולל בספורט.

רם שפע: זה נכון גם מבחינה תקציבית וגם מבחינה מבנית, כלומר באופן שבו ההחלטות מתקבלות ואיך שההתאחדות מנהלת את המשאבים הניהוליים והכלכליים שלה.

רם שפע: במשך השנים אני לא יודע כמה עשו במשרד התרבות והספורט בשביל לשנות את זה, אבל אני כן יודע להגיד, מהיכרות אישית שלי עם חילי טרופר וגם משיחות עם הצוותים שלו, שמנסים לעשות הרבה מאוד פעולות בעניין, גם אם לא כולן הצליחו עד עכשיו.

רם שפע: מנסים לשנות את הסטטוס הזה.

רם שפע: זה סטטוס לא טוב, סטטוס שאף אחד לא אוהב, וצריך לשנות אותו.

רם שפע: ואני לא עושה הנחות לאף אחד, משרד התרבות והספורט וחילי צריכים לעשות הכול כדי להצליח להגיע למצב שאנחנו מצמצמים דרמטית את הפערים, עד לכדי שוויון.

רם שפע: זה עוד לא שם, אבל אני באמת יודע שנעשים מאמצים ושגם יש עבודת מטה מאוד רצינית, מתוך תקווה שהיא תביא גם בשורות ממשיות ושינויים בפועל ולא רק כוונות.

מרב מיכאלי: תודה רבה, אדוני היושב-ראש.

מרב מיכאלי: בואו נמדוד כמה שוות נשים.

מרב מיכאלי: גברים – 87 מיליון שקל, נשים – חמישה מיליון שקל.

מרב מיכאלי: אני אגיד את זה עוד פעם למקרה שפספסתם: גברים – 87 מיליון שקל, נשים – חמישה מיליון שקל.

מרב מיכאלי: שוויון.

מרב מיכאלי: תמיכה בשחקן מקצועי, בספורטאי מקצועי: לגברים יש, לנשים אין.

מרב מיכאלי: קריטריונים?

מרב מיכאלי: שמו קריטריונים שממש במקרה הגברים נכנסים בהם ונשים לא נכנסות.

מרב מיכאלי: אגב, בעניין התקציב, אפשר לקבל תמיכות ממשרד התרבות והספורט, אבל ההתאחדות בכלל לא פנתה בשביל לקבל לכדורגל נשים.

מרב מיכאלי: בשביל הכדורגל גברים היא פנתה וגם קיבלה.

מרב מיכאלי: אבל לכדורגל נשים היא פשוט לא ביקשה, כי מה דחוף לפנות, הרי יש כל כך הרבה כסף בכדורגל נשים, יש חמישה מיליון.

מרב מיכאלי: מסכנים הגברים, יש להם רק 87 מיליון, אז ברור שהם צריכים עוד תמיכות.

מרב מיכאלי: אבל חמישה מיליון זה באמת מעל ומעבר ולכן לא ביקשו.

מרב מיכאלי: תשלומי אש"ל בנסיעות למשחקים.

מרב מיכאלי: גברים – 500 יורו ליום, נשים – רוצה לנחש, אדוני היו"ר?

רם שפע: אני אתן לך את הזכות לספר לנו.

מרב מיכאלי: 15 יורו.

מרב מיכאלי: 15 יורו ליום אש"ל.

מרב מיכאלי: 15 יורו ליום.

מרב מיכאלי: אני רק מדמיינת את החגיגות המשוגעות, מה אפשר לפוצץ ב-15 יורו ליום בנסיעה למשחק.

מרב מיכאלי: הגברים מסכנים, צריכים להסתפק ב-500 יורו, הלב נקרע, פשוט נקרע.

מרב מיכאלי: אבל מה?

מרב מיכאלי: הרי כל הדבר הזה הוא מתחת לרדאר בכלל, כי מי בכלל טורח לשדר את משחקי הכדורגל של הנשים.

מרב מיכאלי: ממש בשבוע שעבר היה משחק של הנבחרת, והוא שודר ממש באופן מחתרתי, דרך פייסבוק ודברים כאלה.

מרב מיכאלי: כי מה פתאום שמישהו יטרח לשדר את זה?

מרב מיכאלי: מה פתאום שתאגיד השידור הציבורי ישדר את משחק נבחרת הנשים בכדורגל?

מרב מיכאלי: ואם לא משודרים משחקי הנשים אז כמובן אין להם חשיפה, ואז אין להם חסויות ואז יש להם פחות כסף.

מרב מיכאלי: ועוד לא דיברנו על ההקצאה המפלה של הטוטו ועל ההפליה בחזרה למשחקים.

מרב מיכאלי: אני גם אוסיף שיש מינהלת רק לליגות העל של הגברים אבל אין מינהלת לליגות העל של הנשים.

מרב מיכאלי: ובכלל, אצל הנשים מוכנים להכיר רק בליגה אחת כליגה מקצוענית ולא בכל שאר הליגות כמו אצל הגברים.

מרב מיכאלי: בקיצור, השוויון חוגג, חוגג חוגג.

מרב מיכאלי: אדוני, צריך לקבל בדיון הזה תשובות מההתאחדות למה היא מקבלת הפליה פעילה.

מרב מיכאלי: זאת לא הפליה פאסיבית, זאת הפליה פעילה מאוד.

מרב מיכאלי: אגב, אנחנו אומרות הרבה פעמים שלפני 100 שנה נשים קיבלו זכות בחירה ומאז לפחות יש לנו זכות לבחור ולהיבחר.

מרב מיכאלי: אבל לא בהתאחדות לכדורגל.

מרב מיכאלי: בהתאחדות לכדורגל בסך הכול 18% מזכות ההצבעה הוא לכדורגל נשים.

מרב מיכאלי: כי בכל זאת, במצב של 500 מול 15 ו-87 מול 5 – שיגידו תודה על 18% הצבעה.

מרב מיכאלי: אדוני, אנחנו צריכים לקבל בדיון הזה תשובות למה יש הפליה אקטיבית פעילה מצד ההתאחדות; למה משרד התרבות והספורט... אני בטוחה שיש לשר כוונות טובות, אבל זה ממש לא מספיק, אי אפשר ללכת עם זה למגרש.

מרב מיכאלי: אין מספיק מגרשים והמתקנים שיש לכדורגל נשים הם עלובים ומביכים.

מרב מיכאלי: שני הגופים האלה הם הגופים המרכזיים.

מרב מיכאלי: אני רוצה לדעת למה ההתאחדות לא מקימה מינהלת, למה היא לא דורשת תמיכות לכדורגל נשים, למה אין הכרה בליגות כולן כמקצועניות כמו אצל הגברים, למה משרד התרבות לא מקצה מראש באופן אקטיבי יותר כסף, למה אין מראש קריטריונים שמאפשרים גם לשחקניות לקבל הכרה ותמיכה כספורטאיות מקצועיות.

מרב מיכאלי: ולא מספיק לקבל על זה תשובות, צריך גם לקבל לוח זמנים לשינוי המצב המחפיר הזה, לאלתר.

רם שפע: תודה, חברת הכנסת מרב מיכאלי.

רם שפע: אנחנו מסכימים על המצב האבסורדי הזה שקיים במשך שנים, ואני חושב שאת מסכימה איתי שיש כוונות לשנות את זה, ואני מסכים איתך שהכוונות צריכות להתבטא במעשים.

רם שפע: חברת הכנסת אורלי פרומן, בבקשה.

אורלי פרומן: תודה רבה, אני שמחה על הדיון הזה, כהמשך לדיון בוועדה למעמד האישה בנושא של ספורט נשים בכלל.

אורלי פרומן: חברים, בשבועות האחרונים מתקיימים משחקי המוקדמות של גביע אירופה בכדורגל נשים.

אורלי פרומן: ביום חמישי בערב היה משחק בין-לאומי נגד דנמרק, ואף אחד לא שמע על זה.

אורלי פרומן: המשחק נגד איטליה, שהיה צריך להיות קודם, בכלל בוטל על ידי ההתאחדות לכדורגל שמא השחקניות תחרמנה וזה ישפיע על הכדורגל גברים או משהו כזה, אני לא בדיוק יודעת, אולי מישהו מההתאחדות יוכל להסביר למה המשחק בוטל.

אורלי פרומן: אדוני היושב-ראש, השחקניות שחזרו מהמשחק בדנמרק – שאף אחד לא שמע עליו – לא חזרו במטוס פרטי כמו שהחזירו את הכדורגלנים כדי לשמור עליהם מפני הידבקות בקורונה, והינה, חמש שחקניות חלו בקורונה ולא יכולות להתייצב מחר למשחק נגד גאורגיה, שגם עליו אף אחד מאיתנו לא שמע.

אורלי פרומן: לא בפרומואים, לא בשידור ישיר, לא בשידור עקיף ולא בשידור חוזר.

אורלי פרומן: מדינת ישראל פשוט לא מכירה בכדורגל נשים כספורט.

אורלי פרומן: היא מכירה רק בליגת העל אולי כספורט מקצועני, אבל היא לא מכירה בשחקניות הליגה הלאומית כמו אצל הגברים.

אורלי פרומן: דיברה חברת הכנסת מיכאלי על פערי תקצוב.

אורלי פרומן: עוד דוגמה: חיזוק הספורטאי הישראלי – מתוך 14 מיליון שהמשרד החליט להקצות לנושא מאוד מאוד חשוב, הן מקבלות 750,000.

אורלי פרומן: כאילו אין ספורטאיות ישראליות שצריך לחזק אותן כדי שתהיינה יותר על המגרשים אל מול הספורטאיות הזרות.

אורלי פרומן: בנושא של התקשורת יש ביצה ותרנגולת.

אורלי פרומן: אני רוצה לקחת אתכם שנתיים אחורה, כשנעשתה רפורמה בספורט על ידי משרד הספורט.

אורלי פרומן: הוא הלאים את כספי הטוטו והוא זה שמחלק היום.

אורלי פרומן: זאת אומרת שתפקיד המדינה, תמיד היה אבל בוודאי התחזק אחרי הרפורמה הזאת, הוא לקדם את ספורט הנשים בכלל ואת כדורגל הנשים בפרט ולגשר על הפערים האלה.

אורלי פרומן: ומכאן אני מגיעה לנושא של הביצה והתרנגולת.

אורלי פרומן: אומרים שבגלל שאין רייטינג לא משקיעים בקידום.

אורלי פרומן: אבל אם לא יתחילו פרומואים למשחקים של כדורגל נשים ואם לא יתחילו לשדר משחק שבועי, כמו שיש בכדורסל נשים, אם לא יתחילו לשדר את משחקי הנבחרת הבין-לאומיים, אם זה לא יהיה באיכות גבוהה של שידורים ובשעות שהציבור יכול לצפות – אז אנחנו לא נצליח לקדם את ספורט הנשים.

רם שפע: חברת הכנסת סונדוס סאלח, בבקשה.

סונדוס סאלח: תודה רבה לך, מרב, על העלאת הנושא, תודה ליושב-ראש הוועדה וליושב-ראש הוועדה לקידום מעמד האישה.

סונדוס סאלח: אנחנו כאן כדי לתת עוד בעיטה בהפליה המגדרית.

סונדוס סאלח: כאישה ששיחקה חמש שנים כדורגל - - -

מרב מיכאלי: מה את אומרת, סונדוס.

סונדוס סאלח: כן, שיחקתי בנבחרת הטכניון וגם רציתי להתמקצע, אבל כולם אמרו לי שזה קשה ושאני לא אגיע לשום מקום.

סונדוס סאלח: אז אני כאן כדי להיות קול המשך למה שרציתי להיות ולתת תמיכה לנשים שרוצות להתמקצע בכדורגל.

סונדוס סאלח: בינתיים מה שקורה במגרשי הכדורגל הוא תמונת ראי למה שעוברות הנשים בכל שאר התחומים.

סונדוס סאלח: זאת תמונת ראי להפליה המתמשכת, להפליה בהשקעות, לסדר העדיפות של כל המנגנון שפוגע פעם אחר פעם בנשים.

סונדוס סאלח: מענפי הספורט אנחנו דווקא מצפים להטמיע ערכים חדשים ולחזק ערכים חיוביים של כבוד וחינוך לכבד את האחר ושוויוניות.

סונדוס סאלח: אבל במגרשים האלה פעם אחר פעם פוגעים בנשים, ויותר מזה, בתחום הזה יש גם פגיעה מינית בנשים, והתאחדות הכדורגל לא נותנת לזה מענה ולא מחדדת את ההוראות בתחום הזה ולא מתייחסת.

סונדוס סאלח: כך שזה לא רק שהיא פוגעת בהן בתקציב, היא גם פוגעת בנשים בתוך המגרש ובנשים בתוך הקהל.

סונדוס סאלח: אנחנו נמצאים כאן כדי להעלות את הקול הזה ולדרוש שוויון מלא וייצוג הולם של נשים.

סונדוס סאלח: לתת לנשים להתמקצע ולפתוח את ליגת הנשים באופן מיידי ולתת העדפה מתקנת.

סונדוס סאלח: איפה שיש הדרה והפליה כלפי נשים צריך לתת העדפה מתקנת ולתת להם יותר ולא פחות, כדי לאפשר להן להתמקצע בנושא הזה.

סונדוס סאלח: אז לפחות מכאן נתחיל לשנות ולתקן את התמונה העגומה כלפי נשים.

סונדוס סאלח: תודה.

רם שפע: תודה רבה, סונדוס סאלח.

רם שפע: יושב-ראש הוועדה לקידום מעמד האישה, וגם אורח פה בפעם הראשונה בקדנציה הזאת, בבקשה, חבר הכנסת פורר.

עודד פורר: תודה, אדוני.

עודד פורר: אני אתמול ליוויתי את נבחרת ישראל בכדורגל נשים לשדה התעופה, פגשתי אותן לפני טיסתן לגאורגיה לקראת המשחק שייערך מחר.

עודד פורר: כמובן שאף אחד לא מכיר ולא יודע על המשחק הזה, וכמו שאמרה חברת הכנסת פרומן, אי אפשר לקדם את ספורט הנשים בלי לשווק אותו.

עודד פורר: השיווק יוצר ביקוש.

עודד פורר: כן, צריך להשקיע יותר בשיווק של ספורט נשים, כדי שיהיה שם יותר ביקוש, כדי שהענפים האלה יוכלו להתקדם.

עודד פורר: אבל מה עושה משרד הספורט?

עודד פורר: עושה בדיוק הפוך.

עודד פורר: במקום לייצר את ההפליה המתקנת בתקציבים ובשיווק כדי שהעניין הזה יוכל לצאת מתוך המעגלים הקטנים שהוא נמצא בו, הוא עושה הפוך: אומר שבגלל שאין הרבה צופים ובגלל שזה לא פופולרי אז הוא מתקצב פחות וגם ניתנים פחות כלים.

עודד פורר: בדיוק הפוך מאיך שצריך לנהוג.

עודד פורר: אגב, זה הפוך גם לאיך שנוהגת החקיקה הישראלית בדברים אחרים.

עודד פורר: במקומות שבהם המחוקק בא ואומר שהוא רוצה לייצר שוויון הוא מייצר הפליה מתקנת, הוא מתקצב קצת יותר, הוא נותן למעגלים האלה להמשיך ולרוץ.

עודד פורר: אני חייב לומר לך שבדיון שאנחנו קיימנו התשובות שאנחנו קיבלנו ממשרד הספורט הן לא מספקות בלשון המעטה.

עודד פורר: אי אפשר להמשיך לסובב את המעגל הזה, בסוף זה מגיע לתקציב ולכסף, ובסוף זה יגיע גם להחלטות ממשלה.

עודד פורר: שר הספורט הוא מהמפלגה שלך וגם שר התקשורת הוא חצי מהמפלגה שלך.

עודד פורר: בשבוע שעבר הוא סיפר לנו איך הוא דאג שישודרו משחקי הנציגות הישראליות לכלל מנויי הוט ויס בחינם.

עודד פורר: רק הוא שכח להגיד שזה אך ורק בתחום של הגברים, ונשים לא תשודרנה.

עודד פורר: וזה בדיוק העניין.

עודד פורר: זה המקום של שר התקשורת ושר הספורט לדאוג לשידורים האלה, כי אם לא יהיה שידור זה לא יהיה קיים.

מרב מיכאלי: עץ נפל ביער.

עודד פורר: אדוני היושב-ראש, אני מקווה לקבל את שיתוף הפעולה שלך, כי אתה אחראי על הספורט גם כן.

רם שפע: תודה רבה.

רם שפע: נמצאת איתנו נורית שרביט ממשרד התרבות והספורט?

רם שפע: אני רואה שאתן שתיים.

עפרה שרון: כן, אני עפרה שרון, מהלשכה המשפטית של משרד התרבות והספורט.

רם שפע: נשמח לשמוע את ההתייחסות שלכן.

עפרה שרון: קודם כול אנחנו רוצים לברך על היוזמה החשובה הזאת, אנחנו חושבים שחשוב שהדיון הזה מתקיים.

עפרה שרון: זה משהו שנמצא על סדר היום השוטף של המשרד, זה משהו שנמצא אצלנו כל היום, אנחנו דנים בסוגיה של ספורט הנשים וגם בסוגיית כדורגל נשים.

עפרה שרון: יש עוד הרבה דברים שצריך לתקן, לשפר ולעשות, ואנחנו פועלים בעניין.

עפרה שרון: צריך להגיד שהרבה סוגיות שעלו פה מתייחסות לכל מיני סמכויות שחלקן נמצאות במשרד וחלקן נמצאות בגופים אחרים.

עפרה שרון: אני חושבת שדווקא השיח הזה, שכל הגופים כולם נמצאים ביחד, הוא שיח חשוב.

עפרה שרון: אנחנו כמשרד פועלים בשיח שוטף עם הגופים האלה, ודרך זה אנחנו מקווים לשפר את כל מנגנוני הפעולה.

עפרה שרון: יש דברים שלוקחים זמן והתוויה, ויש דברים שכבר נעשים.

עפרה שרון: הנושא של ספורט הנשים נמצא בעדיפות ראשונה, השר רואה בזה חשיבות עליונה, בהמשך לשרים קודמים שגם השקיעו לא מעט בספורט הנשים.

עפרה שרון: השר מבקש לקדם את זה בצורה משמעותית ונותן לזה פינה מאוד רחבה בשיח השוטף של המשרד.

עפרה שרון: עד כאן בהיבט הכללי.

עפרה שרון: כמו שאמרתי, יש הרבה מאוד סוגיות שעלו פה מחברי הכנסת, ולא לכולן נוכל להתייחס כי הן לא נמצאות על שולחננו או בסמכותנו.

עפרה שרון: אנחנו כן נבקש להגיד מה אנחנו עושים במסגרת המשרד.

עפרה שרון: דיברנו על הנושא של המתקנים.

עפרה שרון: הגם שזה לא על שולחננו, אלא זה מצוי בידי הרשויות המקומיות, משרד הספורט הקצה בארבע השנים האחרונות 1.3 מיליארד שקל לנושא של שדרוג ושיפוץ מתקנים והקמת מתקנים.

עודד פורר: האם כשעשיתם את זה התניתם את זה במתן שעות לכדורגל וכדורסל נשים ובשעות שהן יוכלו להתאמן במגרשים?

עפרה שרון: חבר הכנסת פורר, אני כבר אתייחס אם רק תיתן לי להשלים את הדברים.

עפרה שרון: בסוף גם אתייחס לכל שאלה.

עפרה שרון: במסגרת הכספים שאנחנו מקצים חלק ניכר מהכספים הופנו ויופנו בשנה הקרובה לנושא של תאורה במגרשים.

עפרה שרון: בכך אנחנו מאפשרים להאריך את היכולת לעשות שימוש במתקן, וכך אתה מאפשר יותר שעות פעילות.

רם שפע: אבל השאלה של חבר הכנסת פורר עדיין עומדת – האם אתם מתנים את זה בחלוקת שעות גם לנשים.

עפרה שרון: אני אשמח אם תיתנו לי להשלים ואז אתייחס לכל שאלה, זה קצת קוטע לי את חוט המחשבה ומקשה על ההצגה של הדברים.

עפרה שרון: בסוגיה של הקצאת המתקנים המשרד מבקש במסגרת הנהלים שלו מהרשות שתחתום על כתב התחייבות שבו היא נותנת מענה הולם לקבוצות הנשים שנמצאות בתחומה.

עפרה שרון: אז כן, אנחנו דורשים כתב התחייבות כזה.

עודד פורר: מהו מענה הולם בעיניכם?

רם שפע: תיתן לה לסיים, אבל חשוב לנו שתתייחסי לכל השאלות שעולות פה.

רם שפע: נא לגעת בנקודות עצמן.

עפרה שרון: אני בהחלט עושה את זה, כל הדברים האלה בכל מקרה תוכננו להיאמר.

עפרה שרון: אז אמרתי, יש כתב התחייבות.

עפרה שרון: מעבר לכתב ההתחייבות, שזה משהו שהמשרד דורש לא מהיום, יש תוכנית חדשה של מתקנים שיוצאת לדרך, ובמסגרתה הוקמה ועדת היגוי שאמורה לבחון גם את סוגית הנשים ואיך אפשר לשלב אותן בצורה קצת יותר מסיבית מבחינת תוכנית המתקנים.

עפרה שרון: זה עדיין בעבודה, ועדת היגוי שנמצאת כרגע בהקמה.

עפרה שרון: שוב, צריך לבחון את זה גם מול השלטון המקומי והרשויות, לראות מה הן לוקחות על עצמן ואיך הן עושות את זה, כי בסופו של דבר מדובר על מתקן שנמצא ברשות ובשליטת הרשות.

עפרה שרון: אנחנו רק תומכים ויכולים לדרוש במסגרת התמיכה מה שאנחנו יכולים לדרוש, אבל השימוש השוטף הוא אצלן.

עפרה שרון: זה שיח שצריך לקיים אותו ואני חושבת שזה פתיר.

עפרה שרון: צריך לקיים שיח עקבי בין הרשויות, ביחד עם הגופים, עם ההתאחדות, עם נציגי הקבוצות וכו', ואני לא חושבת שיש פה משהו שהוא לא פתיר.

עפרה שרון: המשרד יהיה שמח ליטול חלק בכל שיח כזה, ואת החלק שלנו אנחנו מנסים לעשות תוך רתימה של כל הגופים שאפשר, כדי לקדם את סוגיית המתקנים.

עפרה שרון: לעניין ההכרה בכדורגלניות נשים, אני רוצה להגיד שאני לא יודעת למה נאמר שהמשרד לא מכיר בכדורגלניות נשים.

עפרה שרון: המשרד הכיר, מכיר ויכיר בכדורגלניות נשים.

עפרה שרון: יותר מזה, בנושא הליגה הראשונה והשנייה מעולם לא הייתה שאלה לגבי הכרה בהן.

עפרה שרון: הייתה סוגיה לגבי הליגה השלישית, והחל מעונת המשחקים 2020-2019 היא כבר מוכרת.

עפרה שרון: כך שגם הסוגיה הזאת - - -

אורלי פרומן: עפרה, לא שמענו פה.

אורלי פרומן: איזו ליגה מוכרת?

עפרה שרון: אמרתי שלגבי הליגה הראשונה והשנייה מעולם לא הייתה שאלה, ולכן להגיד שלא הכרנו בכדורגלניות נשים זה לא נכון.

עפרה שרון: אנחנו הכרנו מאז ומעולם בכדורגלניות נשים.

עפרה שרון: הליגה הראשונה והשנייה הוכרו, והייתה שאלה לגבי הליגה השלישית, והחל מעונת המשחקים 2020-2019 מכירים גם בליגה השלישית.

עפרה שרון: כך ששלוש הליגות הראשונות פועלות לפי הכללים המקובלים בענף, והכול מוכר.

עפרה שרון: אנחנו חושבים שזאת נקודת אור ופריצת דרך וצריך לקחת אותה ולהמשיך לחזק אותה, וגם בהיבט הזה משרד הספורט עושה הרבה.

עפרה שרון: אנחנו לא מסתכלים רק על הנושא של הכרה בליגה השלישית, מה שנותן תקצוב לליגות למעלה, הראשונה והשנייה, ומקפיץ את השכר שלהן, אנחנו גם עושים במקביל פרויקטים כמו פרויקט "שווָה בספורט" שלוקח ומסליל את הדרכים כבר לילדות מגילאי כיתות ד' עד ו' כדי להכניס אותן לענף כדורגל הנשים, שזה משהו שלצערנו לא קורה באופן טבעי ואינטואיטיבי.

עפרה שרון: כך שבהיבט הזה יש לנו כבר פרויקט משלים, כלומר אנחנו מטפלים גם בחלק של הספורט המקצועני וגם בחלק של התשתיות.

עפרה שרון: הפרויקט "שווה בספורט" הוא בעצם סוג של חוג שנעשה אחרי תוכנית הלימודים לכיתות ד' עד ו', במטרה לחשוף אותן ולהכניס אותן לתוך ענף כדורגל הנשים, שזה משהו שהן לא היו בוחרות בו באופן עצמאי.

עפרה שרון: אנחנו בעצם מסלילים אותן לכיוון הזה, כדי לייצר תשתית לענף.

עפרה שרון: הרי אין לנו מה להמשיך לחזק את הליגות הבוגרות אם אין מה שיזין את הליגות האלה, כפי שקרה גם בעבר.

עפרה שרון: אין ספק שליגה צריכה ליגה שתזין אותה, ולכן צריך להשקיע בילדות, שיגיעו לנוער ובסופו של יום ישלימו את כל המסלול.

עפרה שרון: אנחנו בעצם דורשים לפעול כדי להשלים את כל הענף הזה, כי אם יש לנו טופ בלי בוטום אין לנו להתקדם.

עפרה שרון: סוגיה נוספת שכבר התחלנו לדבר עליה זה המחקר שאנחנו עושים בשיתוף "אתנה" ומרכז אדווה, שבו אנחנו מנתחים את התקציב של הספורט בראייה מגדרית.

עפרה שרון: אנחנו התחלנו את זה לאחר הרפורמה שהעבירה את כל הכספים למשרד הספורט, מה שאורלי קראה לו הלאמה.

עפרה שרון: ברגע שכל הכספים נמצאים אצל משרד הספורט הוא יכול לבחון בצורה מגדרית את כל התקציב.

עפרה שרון: יש לנו ועדה כזאת, יש לנו מחקר כזה שמתקיים כבר משנת 2019, יש לנו כבר תוצרים ראשוניים, ועוד צריך לחדד אותם.

עפרה שרון: הפעילות הזאת לא בוחנת רק את הסוגיה של מה משרד הספורט מחלק, היא הרחיבה את היריעה גם לבדיקה של הכספים שהרשויות המקומיות מחלקות, וגם לנושא של האיגודים, שזה משהו תקדימי.

עפרה שרון: אנחנו מדברים על ארבעת האיגודים בענפי הכדור המובילים – כדורסל, כדורעף, כדורגל וכדוריד.

עפרה שרון: נכנסנו לכולם והם נותנים לנו, בשיתוף פעולה מלא, אפשרות להסתכל בתוך התקציב בראייה מגדרית כדי לבחון האם הכסף שאנחנו מחלקים באמת מגיע לייעודו ואיך הוא מחולק.

עפרה שרון: אני חושבת שזה משהו תקדימי והוא נעשה בשיתוף פעולה עם האיגודים, וזה המקום להגיד להם תודה.

אורלי פרומן: אבל זה לא קשור לעניין ההלאמה.

אורלי פרומן: גם קודם עשו את זה, וטוב שאתם ממשיכים לעשות את זה, אבל זה לא קשור להלאמה.

אורלי פרומן: מדינה לא צריכה לחלק כספים, מדינה צריכה להרחיק מעצמה את החלוקה הזאת.

אורלי פרומן: לזה התכוונתי.

אורלי פרומן: אז אל תערבבי עניין בעניין מול אנשים פה שלא כל כך מבינים את זה לעומק.

עופר כסיף: אני לא מסכים שהמדינה צריכה להרחיק מעצמה את החלוקה הזאת.

מרב מיכאלי: חבר הכנסת כסיף, עזוב את הדיון העקרוני לגבי המדינה, חבל לתת להם להימלט לתוך דיון עקרוני אחר.

מרב מיכאלי: עפרה, בתור מישהי שיש לה הצעת חוק לניתוח מגדרי של התקציב, וכמי שהעבירה ביחד עם חברת הכנסת עליזה לביא פיילוט כזה באוצר, אני ממש מחזקת את ידיכן בעניין המחקר הזה, אבל בואו אני אקצר לכן חלק מהדרך: חמישה מיליון לעומת 87 מיליון.

מרב מיכאלי: נשים מקבלות הרבה פחות.

עודד פורר: מרב, אני לא קיבלתי תשובה על השאלה מה זה מענה הולם.

מרב מיכאלי: אני מסכימה איתך, הרבה תשובות לא קיבלנו פה.

מרב מיכאלי: קיבלנו סקירה יפה על הכוונות, אבל עכשיו יש לנו שאלות קונקרטיות ואנחנו מבקשים פה לקבל תשובות קונקרטיות.

מרב מיכאלי: נורית, מפקחת ספורט נשים, האם את מודעת לפער הזה בתקציב?

נורית שרביט: לגבי הנושא של התקציב, כמו שעפרה ציינה, אנחנו מסתכלים גם על התקציב של מינהל הספורט, התקציב כולו, ולא רק על התקציב של התמיכות באיגודים.

מרב מיכאלי: אני שואלת האם את מודעת לפער הזה בתקציב?

נורית שרביט: אני מכירה את התקציב של מבחני התמיכות, ואני מסתכלת על כל התקציב של כל מינהל הספורט בראייה מגדרית - - -

מרב מיכאלי: מעולה, אבל את רוצה לתת לי נתון אחר ממה שאמרתי?

נורית שרביט: לגבי הנתון של חמישה מיליון – אני רוצה להגיד על זה שזה לא מדויק - - -

מרב מיכאלי: מאה אחוז, אז תני לי מספר אחר.

נורית שרביט: יש לי את הנתונים המדויקים, כי אני עובדת עם מרכז אדווה גם בנושא של ניתוח של כל התקציב של המשרד.

נורית שרביט: זה לא המספר הנכון, אבל אני מכירה את הנושא.

מרב מיכאלי: אז תני לנו את המספר הנכון, אנחנו לא רוצות לעבוד עם נתונים לא מדויקים.

נורית שרביט: לא הכנתי את הנתונים לדיון הזה - - -

מרב מיכאלי: זה לא נראה לך רלוונטי?

נורית שרביט: אנחנו מציגים בוועדה אחרת את כל הנושא הזה ואני יודעת שעוד שבועיים אנחנו נציג את זה בצורה מפורטת - - -

מרב מיכאלי: אה, אז אמרת לעצמך, נו, אז מה זה חשוב ועדת החינוך של הכנסת?

נורית שרביט: אני יכולה להבטיח לך שבתוך התמיכות של האיגודים והאגודות הנשים מקבלות כמעט פי 600 ביחס לאחוז שלהן בתוך ההתאחדות.

נורית שרביט: אבל ממה שאני מבינה מהדברים שאת אומרת, את מדברת על תקציבים נוספים – תקציבים שמקבלים מהטוטו, תקציבים שמקבלים מהנושא של אבטחה, תקציבים שמקבלים מהנושא של סדרנות.

נורית שרביט: אני יותר מסתכלת בהיבט המקצועי - - -

עודד פורר: אבל רק הסדרנות זה 50 מיליון שקל, אז למה אתם מבטלים את זה ככה?

עודד פורר: מענק לשחקן הישראלי זה 14 מיליון שקל, סדרנות זה 50 מיליון שקל, כספי שיווק זה עוד 44 מיליון שקל.

עודד פורר: כל אלה לא קיימים?

נורית שרביט: אני כרגע מסתכלת מבחינה מקצועית.

נורית שרביט: כשאני מסתכלת מבחינה מקצועית על מה האגודה מקבל ומה האיגוד מקבל כדי לעודד קידום ספורט נשים אז אני בוחנת את הנקודה הזאת.

נורית שרביט: מעבר לזה, יש לנו עוד תקציבים ייעודיים, גם דרך "אתנה", גם דרך תמיכות לליגת העל, שזה עוד כסף תוספתי, שהוא הרבה מעבר לחמישה מיליון.

נורית שרביט: אבל אני מבינה את הנקודה.

נורית שרביט: אתם אומרים לא להסתכל רק בצורה המקצועית, אלא על כלל התקציבים שניתנים.

נורית שרביט: גם אלה דברים שאנחנו היום מסתכלים עליהם בצורה כוללת.

מרב מיכאלי: מה זאת אומרת "בצורה המקצועית"?

עפרה שרון: אני רוצה לחדד.

עפרה שרון: אתם נותנים פה הרבה נתונים ששייכים להסכמי שיווק - - -

מרב מיכאלי: סליחה שאני אומרת לכן, אבל אתן נשמעות כמו מערכון של אפרים קישון.

מרב מיכאלי: זה לא לעניין.

מרב מיכאלי: אנחנו מנסות ומנסים לקבל מכן תשובות קונקרטיות.

מרב מיכאלי: נורית, את אומרת לי שיש לך נתונים אבל לא הכנת אותם לישיבה הזאת.

מרב מיכאלי: למה זה לא נראה לך רלוונטי להכין את הנתונים האלה לישיבה הזאת, שעוסקת בהפליית כדורגל הנשים?

נורית שרביט: במסמך שקיבלנו לישיבה הזאת זאת לא הייתה נקודה שהועלתה.

מרב מיכאלי: לא הבנתי, הרי זה דיון על הפליה בתקציב.

עפרה שרון: אנחנו עיינו בצורה מאוד מעמיקה במסמך הפנייה שעלה כמצע לדיון.

עפרה שרון: הסוגיה הזאת דיברה על ניתוח מגדרי של התקצוב של ענף הכדורגל באופן כללי.

עפרה שרון: דרך אגב, כל ההתייחסויות כמעט נגעו לסוגיות שלא נמצאות במשרד, ובכל זאת התייחסנו אליהן.

עפרה שרון: אני רוצה להגיד שכשלוקחים מספרים ומציגים אותם בצורה תלושה ובלי לקחת בחשבון שחלק מהם זה הסכמים מסחריים, וכשמכניסים אותם בסל אחד עם תמיכות – זה כשלעצמו הליך שהוא בעיניי מאוד בעייתי.

מרב מיכאלי: לכן אמרתי שתביאו לנו - - -

עפרה שרון: צריך להפריד את מסלול התמיכות - - -

עודד פורר: אז בואי נדבר על מסלול התמיכות של חיזוק השחקן הישראלי.

מרב מיכאלי: חד-משמעית, עפרה ונורית, הרי מה אני מבקשת מכם?

מרב מיכאלי: אם הנתונים שלי לא מדויקים מבחינת

מרב מיכאלי: כם אז תנו לי את הנתונים שלכם, תציגו לנו את הנתונים המדויקים שלכם.

אורלי פרומן: מרב, אני רוצה הבהרה.

אורלי פרומן: עפרה ונורית היקרות, הדיונים האלה על קידום ספורט נשים לא באים כנגד המשרד, הם באים כדי לעזור לקדם את ספורט הנשים וכדי לקדם את הנשים בספורט.

אורלי פרומן: תיקחו את זה כך.

אורלי פרומן: התפקיד שלנו, חברי הכנסת, ושל הוועדות שמפקחות על עבודת המשרדים הוא לסייע ולחשוף לקונות.

אורלי פרומן: אתם תציגו את הנתונים שלכם, ואם אנחנו טעינו אז אין בעיה, תציגו את הנתונים האמיתיים.

אורלי פרומן: כי הדיון הזה הוא על הפלייתן של כדורגלניות נשים בישראל.

אורלי פרומן: זה הדיון המהיר שחברת הכנסת מיכאלי ביקשה.

אורלי פרומן: אז תשימו את המספרים האמיתיים והנתונים האמיתיים כדי שאנחנו נוכל לסייע בקידום ספורט הנשים וקידום הנשים בספורט.

אורלי פרומן: אנחנו אותו צד של המתרס, אבל אין מה לעשות, ועדות הכנסת הן המפקחות על עבודת המשרדים, ולכן זה נשמע לפעמים כאילו אנחנו מתנגחים.

אורלי פרומן: אנחנו לא מתנגחים, אנחנו רוצים לשמוע את הנתונים האמיתיים.

מרב מיכאלי: נכון.

מרב מיכאלי: הטענה שלי היא על זה שאתן לא מוכנות לתת לנו נתונים.

עפרה שרון: אורלי, תודה רבה שאמרת את הדברים - - -

מרב מיכאלי: עפרה, לפני שאת עונה אני רוצה משפט מחבר הכנסת פורר ואז חבר הכנסת כסיף, ואחר כך נמשיך את הדיון.

עודד פורר: מאחר שהן לא מביאות נתונים אני יכול להתייחס לנתונים שמונחים לפנינו.

עודד פורר: כשהן מציגות לנו את הנושא של תמיכה לפי אמות מידה זה נפלא ומדהים, אבל סך התקציב בתמיכה לפי אמות מידה הוא כ-5,570,000 שקלים, ושם זה מחולק לשלושה מיליון שהולך לגברים ו-2.5 מיליון שהולך לנשים.

עודד פורר: אלא שכשאתה מסתכל על השיווק אתה רואה ש-45 מיליון הולך לגברים, ו-1.4 מיליון לנשים.

עודד פורר: כשאתה מסתכל על החזר הוצאות שיטור וסדרנות אתה רואה ש-50 מיליון הולך לגברים, ולנשים הולך אפס.

עודד פורר: כשאתה מסתכל על תמיכות לחיזוק השחקן הישראלי אתה רואה ש-13,250,000 שקל הולך לגברים, ולנשים 750,000 שקל.

עודד פורר: אם מנגנון התמיכות הוא כל כך טוב, טוב ברמה שהוא באמת נותן את הביטוי לשוויון בין המינים, אז קחו את 14 מיליון השקלים לחיזוק השחקן הישראלי ותשפכו אותם לתוך החלוקה לפי הקריטריונים של התמיכות.

עודד פורר: או החזר שיטור וסדרנות – שבתקופה הזאת ההוצאות האלה בכלל הרבה יותר נמוכות – קחו את 50 מיליון השקלים האלה, תשפכו אותם לתוך התבחינים השוויוניים, ובא לציון גואל.

מרב מיכאלי: אני מבקשת שתרשמו לעצמכן להגיב להצעות הקונקרטיות שהציע פה חבר הכנסת פורר, אבל לפני כן חבר הכנסת כסיף.

עופר כסיף: אני רוצה ללכת קצת מעבר למה שהיה עד כה.

עופר כסיף: אני מסכים עם הדברים שנאמרו, אבל אני חושב שצריך להרחיב את היריעה.

עופר כסיף: הרי עם כל הפסול שבהתייחסות לכדורגלניות לא כאל ספורטאיות מקצועית, ועם כל הפסול התקצוב המפלה...

עופר כסיף: ואני מסכים שלא רק שצריך להיות תקצוב שווה אלא גם צריך להיות תקצוב של העדפה מתקנת.

עופר כסיף: אבל יש פה עוד דבר, אני לא יודע אם הוא מוכר, אבל אני חושב שהוא משמעותי ומאוד חשוב.

עופר כסיף: אני אשמח אם חבר הכנסת פורר יקשיב, כי זה נוגע גם לוועדה שלו וגם לוועדת החינוך.

עופר כסיף: ספ בלאטר, שהיה נשיא פיפ"א, אמר ב-2004 שהמדים בכדורגל הנשים צריכים להיות שונים כדי למשוך יותר גברים למגרשים.

עופר כסיף: למה אני מזכיר את זה?

עופר כסיף: משום שאם אנחנו רוצים באמת להגיע לשוויון מגדרי אמיתי, ובספורט בפרט, זה לא יכול לקרות אם לא נעשה סוויץ' רציני בכל תפיסת העולם מגיל אפס.

עופר כסיף: כי ההתבטאות האומללה הזאת, בלשון המעטה, של בלאטר היא לא העמדה האישית שלו.

עופר כסיף: היא חושפת הלך רוח.

עופר כסיף: למה אין השקעה מספקת בספורט נשים ובעיקר בכדורגל נשים?

עופר כסיף: משום שכל התפיסה החברתית, הלך הרוח הדומיננטי, היא שמדובר במשחק גברי.

עופר כסיף: הסרט "שחקי אותה בקהאם" כל כך חושף את זה, דרך אגב, בכמה רמות, כי יש גם את העניין האתני והמעמדי.

עופר כסיף: זה בדיוק מראה את היחס.

עופר כסיף: יש זלזול בספורט נשים, שנתפס בכלל כספורט "גברי".

עופר כסיף: לא רק כדורגל, גם ספורט יחידני כמו הרמת משקולות והטלת כידון.

עופר כסיף: אלה כל מיני מקצועות ספורט שבהלך הרוח הקיים, בשיח ההגמוני, הפטריארכלי, נתפסים כענפי ספורט גבריים.

עופר כסיף: ולכן לא רק שלא משקיעים אלא גם מנסים לא לאפשר.

עופר כסיף: אני זוכר שכשהייתי בבית ספר, בשיעורי ספורט בנים היו משחקים הרבה פעמים משחקי כדור, ובנות, גם אם רצו, לא נתנו להן.

עופר כסיף: הדבר הזה צריך להיפסק מגיל אפס, אחרת לא נשיג כלום.

מרב מיכאלי: נכון.

מרב מיכאלי: תודה רבה, חבר הכנסת כסיף.

מרב מיכאלי: חברותיי ממשרד הספורט איתנו בזום?

מרב מיכאלי: לפני שתתייחסו אני רוצה לשמוע את אשרת עיני, קפטן נבחרת ישראל לשעבר בכדורגל.

מרב מיכאלי: יש לה התייחסויות קונקרטיות לדברים שאתן אמרתן כמי שמכירה את השטח מאוד מקרוב.

מרב מיכאלי: למרות שהיא שחקנית עבר היא עדיין פעילה מאוד בתחום הזה, והיא יודעת לענות הרבה יותר טוב מאיתנו על הדברים.

מרב מיכאלי: אושרת, בבקשה.

מרב מיכאלי: אני מאוד אשמח שתקשיבו לה ותתייחסנה למה שהיא אומרת.

אשרת עיני: תודה רבה ושלום לכולם, ותודה רבה לחברות הכנסת, שביטאו את המציאות באופן יפה ונוקב.

אשרת עיני: אני אשרת עיני, אני כדורגלנית פעילה בליגת העל כבר 22 שנים.

אשרת עיני: לפני שניגע בנושאים הקונקרטיים חשוב לי להדגיש משהו.

אשרת עיני: אומנם מגפת הקורונה נתנה במה והדגישה את ההפליה הממסדית הרחבה מאוד כנגד כדורגל הנשים, אבל ההפליה הזאת קיימת הרבה לפני פרוץ המגפה והיא נמצאת בכל הרבדים.

אשרת עיני: אני מייצגת היום את כלל שחקניות הכדורגל בארץ, בכל הרמות ובכל הליגות.

אשרת עיני: אני חייבת להגיד שהחברות שלי בליגה הלאומית ובליגה הארצית לא חזרו בכלל להתאמן ולא זכו להתייחסות מצד ההתאחדות לכדורגל, למרות שמשרד הספורט הדגיש והבהיר בדיון החירום שנערך בשבוע שעבר בוועדה לקידום מעמד האישה ולשוויון מגדרי שכל הליגות בכדורגל רשאיות להתאמן.

אשרת עיני: אני רואה גם את החברות שלי בליגת העל שלא יכולות לחזור להתאמן מכיוון שההתאחדות לכדורגל דורשת בידוד ביתי, זאת בזמן ש-99% מהשחקניות לא יכולות לעמוד בו כי הן עובדות בעבודה נוספת, כמובן כי המשכורת מהכדורגל לא מספיקה אפילו לכסות הוצאות.

אשרת עיני: אגב, גם זו החמרה של ההתאחדות לכדורגל ולא דרישה של משרד הבריאות ומשרד הספורט.

אשרת עיני: אני רואה את החברות שלי בנבחרת ישראל מקבלות אש"ל בסכומים מגוחכים – 15 יורו ליום, לעומת 500 יורו לטיסה שמקבלת נבחרת הגברים.

אשרת עיני: ואתמול גם היינו עסוקים בלדאוג לשחקניות שהיו חייבות להישאר בבידוד כי הן יצאו גבוליות או חיוביות בבדיקת הקורונה.

אשרת עיני: אני מצטערת לדבר בשפה שהיא קצת חריפה, אבל מה שעברה נבחרת ישראל זה הפקרות.

אשרת עיני: בעוד שנבחרת ישראל בגברים טסה בחודש האחרון לשלושה משחקי חוץ במטוס חכור, נבחרת הנשים הייתה צריכה לטוס בטיסה מסחרית מלאה עד אפס מקום וגם לחכות חמש שעות בשדה התעופה לטיסת ההמשך, גם בהלוך וגם בחזור.

אשרת עיני: נכון, קורונה היא מגפה עולמית ויש סיכוי להידבק גם אם שומרים על כל הכללים.

אשרת עיני: אבל שחקניות הנבחרות ציפו מההתאדות לדאוג להן לתנאים המקסימליים לשמור על הבריאות שלהן – וזה לא קרה.

אשרת עיני: גבירותיי ורבותיי, אלה רק הדברים שקרו בשבוע האחרון.

אשרת עיני: כמו שאמרתי, ההפליה היא הרבה יותר עמוקה, הרבה יותר ארוכת שנים, ובכל הרבדים.

אשרת עיני: אתם יכולים לקרוא על זה בנייר העמדה שהגשנו לכם ביחד עם עמותת "זזה", ההפליה היא שורשית ורחבה הרבה יותר, וזה כולל תקציבים, משאבים, חשיבה, חשיפה וכדומה.

אשרת עיני: אפילו מבחינת חזרה לפעילות, אימונים ומשחקים, אין עדיין תאריך פתיחה לליגות בישראל, בעוד שליגות הגברים, גם הלאומית וגם ליגת העל, סיימו את עונת 2020-2019 וכבר התחילו את עונת 2021-2020 וכבר חזרו מהסגר השני לאחר שהופסקה להם הפעילות.

אשרת עיני: לעומת זאת, כדורגל הנשים הופסק כולו בחודש מרץ.

אשרת עיני: משחק הנבחרת בדנמרק בשבוע שער היה בעצם הפעילות הרשמית הראשונה של נבחרת הנשים מאז, וכמו שאמרתי, יש עדיין קבוצות שאפילו לא חזרו להתאמן מאז חודש מרץ.

אשרת עיני: אנחנו נמצאים פה בוועדת החינוך, התרבות והספורט.

אשרת עיני: שלושת הדברים האלה קשורים אחד בשני, שזורים כחוט השני.

אשרת עיני: אנחנו חייבים להבין שזה מתחיל בחינוך.

אשרת עיני: חייבים להשקיע בילדות שמשחקות כדורגל.

אשרת עיני: אבל כל עוד נזניח, פשוט נפקיר, את החלק העליון – גם את ליגת העל, גם את הליגות האחרות לנשים, וגם את נבחרת ישראל – לילדות האלה לא יהיה עתיד ולא יהיה להן בשביל מה להתחיל לשחק כדורגל.

מרב מיכאלי: את לא יכולה להיות מה שאת לא יכולה לראות.

מרב מיכאלי: כשאין לך מודלים.

מרב מיכאלי: קשה מאוד מאוד לדמיין את עצמך בתור שחקנית כדורגל כשבשום מקום במדיה את לא רואה בכלל נשים משחקות כדורגל, אלא רק גברים משחקים כדורגל.

מרב מיכאלי: נחזור לחברות ממשרד החינוך, עפרה ונורית, בבקשה.

נורית שרביט: אני מכירה באופן אישי את אשרת, ואני מברכת על פועלה.

נורית שרביט: אני עוסקת ביום-יום בנושא של לקדם את ספורט הנשים.

נורית שרביט: אני הקשבתי בקשב רב והלוואי שבכל נקודה שהיא העלתה הייתי יכולה להגיד מה אני יכולה לעשות בצורה טובה יותר כדי לתמוך בה.

נורית שרביט: אבל בסוגיה הזאת אני באמת חייבת להעביר את השרביט להתאחדות הכדורגל, כי הסוגיות האלה הן לא באחריות שלנו והמשרד שלנו לא יכול כרגע להשפיע עליהן.

מרב מיכאלי: מיד נדבר עם נציג ההתאחדות, אבל לפני זה אני רוצה להבין למה מבחני התמיכה לחיזוק הספורטאית הישראלית הם כאלה שבפועל מדירים נשים ומשאירים להן פרוטות.

עפרה שרון: אני רוצה להתייחס לכמה דברים.

עפרה שרון: אחד, אני רוצה להצטרף למה שחברת הכנסת אורלי פרומן אמרה, אנחנו לא רואים בדיונים האלה כדיונים מתנגחים ואנחנו לא מתייחסים אליהם ככאלה.

עפרה שרון: כל דיון שמקדם סוגיה של ספורט נשים, גם אם הוא נועד להאיר זרקור על מקומות שהם פחות נעימים, אנחנו מקבלים אותו בחיבוק ולוקחים אותו בכל הרצינות המגיעה לו.

עפרה שרון: כך שאנחנו לא רואים בוועדות הכנסת ככלי מנגח אלא ככלי שמסייע לכולנו.

מרב מיכאלי: הנקודה הזאת ברורה.

עפרה שרון: אני חושבת שהעבודה שלנו זה לא "אתם" ו"אנחנו", אלא זה כולנו - - -

מרב מיכאלי: עפרה, הנקודה ברורה, דברי איתי על הדברים הקונקרטיים בבקשה.

עפרה שרון: לגבי הסוגיה שחבר הכנסת פורר העלה, הנושא של הסכמי שיווק ותמיכות, אני חושבת שחשוב מאוד לעשות את ההבחנה בין כספי שיווק לנושא של התמיכות.

עפרה שרון: אני לא חושבת שמישהו מאנשי משרד התרבות והספורט ייכנס למספרים של המועצה להסדר ההימורים והספורט ויתערב להם.

עפרה שרון: אני בטוחה שאף אחד לא מצפה שהמדינה תיכנס בשיקולים עסקיים.

עפרה שרון: ולכן זה מאוד חשוב - - -

עופר כסיף: אבל ההתייחסות לזה כאל שיקול עסקי היא חלק מהבעיה.

עפרה שרון: אני מניחה שאף אחד לא התכוון פה – כולל חבר הכנסת פורר, שאני בטוחה שלא התכוון לזה – שאנחנו ניכנס לסוגיות האלה, בטח ובטח לא כשיש גם ביקורת של מבקר המדינה בעניין הזה, וזה גם מופיע בחקיקה, שהנושא של הסכמים מסחריים הוא לא תחליף להליך תמיכות, ולכן ראוי להפריד ביניהם.

עפרה שרון: אז זה לגבי הסוגיה של הסכמי השיווק, שחבר הכנסת פורר אמר, בואו ניקח את הסכמי השיווק ונשים את זה בתמיכות.

עפרה שרון: אני בטוחה שלא לזה התכוונת, והיה חשוב לי לדייק את הדברים.

עפרה שרון: לגבי הנושא של השחקן הישראלי, כמו שאמרנו לא אחת בעבר, הנושא של שחקן ישראלי לא מנע מקבוצות הנשים להתמודד.

עפרה שרון: הייתה פה בעיה שלא הגישו בקשה בשמן, ואנחנו ניתן לגורמים הרלוונטיים להתייחס לעניין הזה.

עפרה שרון: אנחנו כן יכולים להגיד שבכל מקרה הנושא של מבחן התמיכה לשחקן הישראלי יֵצא בפעם השנייה.

עפרה שרון: ..

עפרה שרון: אגב, זה מבחן שהיה בפעם הראשונה רק בשנת 2019, וכשהוא יֵצא בפעם השנייה אנחנו מתכוונים לפרסם אותו פעם נוספת להערות הציבור כדי לעשות הפקת לקחים.

עפרה שרון: אמרנו את זה בוועדה הקודמת ואמרנו את זה בדיונים שהתקיימו במקומות אחרים, לאו דווקא בכנסת.

עפרה שרון: אמרנו שיש לנו כוונה ללמוד, וכל סוגיה שנקבל במסגרת הערות הציבור תיבחן בלב פתוח ונפש חפצה.

מרב מיכאלי: להבנתי משרד הספורט מנסח כרגע מבחן חדש לתמיכות, אחרי שקיבל כבר הערות.

מרב מיכאלי: את יכולה להאיר את עינינו מה צפוי במבחן החדש?

עפרה שרון: את מדברת על "שחקן ישראלי".

עפרה שרון: "שחקן ישראלי" זה מבחן שאנחנו עוד לא פרסמנו אותו להערות הציבור.

עפרה שרון: הוא יֵצא להערות הציבור כשנפרסם אותו, אחרי הליך של למידה.

עפרה שרון: המבחן הזה טרם יצא להערות הציבור.

מרב מיכאלי: אז אני שואלת אותך האם הוטמעו כל הלקחים שגרמו להפליה בפועל של נשים ולהדרה שלהן מהיכולת לקבל תמיכות והאם המבחן הזה ייצר את התיקון הנדרש לספורטאיות.

עפרה שרון: כמו שאמרתי, הנושא של הספורטאיות לא נעדר ממבחן "השחקן הישראלי", הוא היה קיים, רק שהיה שם כשל, שלא הגישו את הנושא של כדורגל נשים - - -

מרב מיכאלי: אנחנו מכירות את זה שלא הגישו, כבר אמרתי את זה בדברי הפתיחה שלי.

עפרה שרון: כמו שאמרתי, כל הסוגיות שנבחנו, לרבות הרחבת הענפים – לאו דווקא כדורגל, זה יכול להיות גם כדורעף וכדוריד נשים – יוכלו להיכנס.

עפרה שרון: אנחנו הטמענו כל מיני שינויים, וככל שיהיו הערות נוספות שהשטח יחשוב שצריך להוסיף, אנחנו נשמח לקבל אותן.

עפרה שרון: בשביל זה יש הליך שנקרא הערות לציבור.

עפרה שרון: במסגרת ההליך הזה המשרד מגיב ומתייחס בכתב, זאת לא איזושהי גחמה.

עפרה שרון: זה הליך מסודר, אנחנו מציגים אותו, הוא עובר את משרד המשפטים, את המשנה ליועץ המשפטי לממשלה לענייני תמיכות, כך שכל הדברים האלה נעשים בצורה מאוד שקופה ומאוד ברורה, ואנחנו נתייחס לכל טענה שתעלה בצורה עניינית.

עפרה שרון: אין לנו כל כוונה ולא הייתה לנו כל כוונה להדיר את הנשים, והן גם היו במבחן קודם.

עפרה שרון: נכון, צריך לבחון אם היו כשלים, הרי זה היה מבחן שיצא בפעם הראשונה, אבל יש כאן הליך למידה.

מרב מיכאלי: עפרה, תפסיקי לחזור על עצמך כל כך הרבה פעמים.

מרב מיכאלי: מה לגבי תקצוב "רשת ביטחון", שזה סכום שנסגר בין משרד האוצר לבין מינהלות הכדורגל והכדורסל לגברים?

מרב מיכאלי: האם למשרד הספורט אין נגיעה לסכום הזה?

עפרה שרון: מבחן תמיכה לרשת ביטחון הוא מבחן תמיכה שמשרד האוצר הקצה לו כסף.

עפרה שרון: במבחן הזה נקבעו קריטריונים, זה יצא להערות הציבור, כרגע התקבלו הערות הציבור, הן נבחנות ונלמדות ואנחנו עדיין בשלב של בחינה של כל הסוגיות שעלו, גם מול משרד המשפטים, כדי להשלים את ההליך.

עפרה שרון: אנחנו דנים בכל הערה שהתקבלה, שום דבר כרגע עוד לא נסגר, וברגע שתתקבל - - -

מרב מיכאלי: בסדר, עפרה.

מרב מיכאלי: האם התקבלה ההערה שכרגע התקצוב המכונה "רשת ביטחון" מיועד בהגדרה רק לספורט גברים?

מרב מיכאלי: האם התקבלה הערה כזאת אצלך?

עפרה שרון: יש סוגיה שעלתה לגבי הנושא של קבוצות נשים שאין להן אובדן הכנסה ממכירת כרטיסים.

עפרה שרון: צריך להבין שמבחן התמיכה שמדבר על אובדן הכנסות מכרטיסים הוא מבחן שהוא לא תחליף לתקצוב והוא לא נועד לתת כסף להשאת רווחים - - -

מרב מיכאלי: אני מצטערת, זה מורכב מדי בשבילי, עפרה.

מרב מיכאלי: שאלתי האם קיבלתם כזאת הערה, כן או לא.

עפרה שרון: ודאי שקיבלנו הערה כזאת.

מרב מיכאלי: והאם עמדתם על - - -

עפרה שרון: התקבלה הערה כזאת אצלנו במשרד, אנחנו בוחנים אותה, ואני כבר יכולה להשיב שהמשרד לא משפה מכספי ציבור איפה שלא נגרם נזק.

מרב מיכאלי: אבל את אומרת שזה תקציב שמשרד האוצר הקצה, זה לא מכספי המשרד שלכם.

עפרה שרון: בדיוק כמו שאמרתי, המשרד משפה מכספי ציבור איפה שיש אובדן הכנסה.

עפרה שרון: אבל המבחן לא משפה על קושי, הוא משפה על נזק מוכח.

מרב מיכאלי: סליחה, עפרה, גברתי היועצת המשפטית, אני באמצע משפט.

מרב מיכאלי: כדורגל הנשים נמצא בנחיתות כל כך גדולה, שאין לו שום דרך לייצר את ההכנסה הזאת ולכן הוא גם לא יפוצה.

מרב מיכאלי: זה מה שאת אומרת לי.

מרב מיכאלי: זאת אומרת שמבחינת

מרב מיכאלי: כם זה הגיוני שהתקציב שמכונה "רשת ביטחון" יישאר כתקציב שיפוי לאובדן שחוו קבוצות הגברים ולא יינתן בכלל לקבוצות הנשים.

מרב מיכאלי: זה נראה לכן הגיוני.

מרב מיכאלי: זה תשובה לגיטימית וזכותך לתת את התשובה הזאת.

עפרה שרון: "רשת ביטחון" הוא מבחן תמיכה שנועד לתת שיפוי לנזק מוכח שנגרם.

מרב מיכאלי: בקיצור, התשובה לשאלה שלי היא כן.

עפרה שרון: שנייה, אני אשלים את הדברים.

עפרה שרון: על הסוגיה הזאת אנחנו ישבנו גם עם נציגת הנשים, מינהלת כדורסל הנשים, הילה בר דוד, ואנחנו אמרנו, בואו נבחן איפה המקומות שאנחנו יכולים לסייע בקידום הנשים.

עפרה שרון: במקרה הזה אין אובדן, ולכן אין מה לעשות, כי אם למישהו לא נגרם נזק לא משפים אותו מכספי ציבור.

יעקב גלאם: אבל אנחנו מכרנו מינויים - - -

מרב מיכאלי: מישהו אומר שהוא מכר מינויים.

מרב מיכאלי: אדוני, אנא תמתין.

מרב מיכאלי: עפרה, אני רק רוצה להגיד - - -

עפרה שרון: אנחנו נמצאים בבחינה ודיאלוג כדי לראות איפה המקומות שהמשרד יכול - - -

מרב מיכאלי: עפרה, עפרה, עפרה.

מרב מיכאלי: ..

מרב מיכאלי: אין לתאר את זה.

מרב מיכאלי: אני מבקשת להפנות את תשומת ליבה של גברתי שנזק נגרם לא רק מאובדן הכנסות ממכירת כרטיסים למשל, אלא נזק נגרם גם מזה שלא יכלו להתאמן ומזה שלא יכלו לקיים משחקים כי היה סגור ולא נתנו להן לחזור לפעילות.

מרב מיכאלי: גם זה נזק שנגרם, ועל פניו אין סיבה שהמבחן לא ימצא דרך להכליל גם הנזק הזה, כך שגם קבוצות הנשים תוכלנה לקבל שיפוי על נזק שנגרם להן, גם אם הוא לא נזק שנגרם מאי-מכירת כרטיסים.

מרב מיכאלי: נשאיר את זה כנקודה למחשבה.

מרב מיכאלי: אני רוצה להודות לכן.

מרב מיכאלי: אל תלכנה לשום מקום כי בטח נשמע פה עוד הרבה דברים שיהיה לכן מה להגיב עליהן.

מרב מיכאלי: חברת הכנסת קרן ברק, בבקשה.

קרן ברק: יכול להיות שהדברים כבר נאמרו, אבל אני עדיין רוצה להגיד אותם.

קרן ברק: אנחנו יושבים בתוך ועדת החינוך, וזה המקום להרחיב את היריעה בסוגיה של איך אנחנו הופכים את כדורגל הנשים למשהו יותר אטרקטיבי.

קרן ברק: אנחנו בעצם צריכים להניח את היסודות ההתחלתיים.

קרן ברק: אם אתה רוצה להגיע סוף-סוף למצב שכדורגל הנשים יהיה אטרקטיבי כמו כדורגל הגברים, כולל טיסה במטוסים פרטיים וכו' וכו', אתה צריך קודם כול להתחיל בקטן – להפוך את כדורגל הנשים למשהו יותר אטרקטיבי.

קרן ברק: ודווקא בגלל שאנחנו יושבים עכשיו בוועדת החינוך, הייתי מדברת על איך לעשות את זה משהו שהוא יותר חינוכי בבתי הספר.

קרן ברק: למשל, בבית הספר של הבן שלי מתחלקים בימי שישי לחוגים – בבית הספר, לא חוגים שאחרי בית הספר – ואחד החוגים שהוא יכול לבחור זה ג'ודו.

קרן ברק: אפשר לבחור את זה כשיעור לימודי.

קרן ברק: אז אם אנחנו נכניס כדורגל בנות כשיעור לימודי במסגרת אותם חוגים בבית הספר היסודי, אני מניחה שבזה נוכל להגדיל את הכמות שלהן וכך יהיו הרבה יותר שחקניות.

קרן ברק: צריך להפוך את זה להרבה יותר אטרקטיבי, ואז אנשים ירצו לצפות בספורט הזה, ואז יהיו יותר הכנסות – ובא לציון גואל.

קרן ברק: וחשוב לבנות את זה כמו שצריך: מהיסודות כלפי מעלה.

קרן ברק: ולכן אני חושבת שוועדת החינוך צריכה לעשות דיון על איך מכניסים את כדורגל הנשים לתוך מערכת החינוך.

קרן ברק: דבר נוסף, אנחנו נמצאים בתקופה מאוד מאוד קשה.

קרן ברק: אנחנו יושבים בוועדת החינוך לדון במתווה החזרה לבית הספר, אבל לא באמת חוזרים לבית הספר, והילדים שלנו נמצאים בבית ולא לומדים וגם לא עושים ספורט.

קרן ברק: פשוט שקועים בבתיהם.

קרן ברק: בתקופה הזאת היו יכולים להיות יותר מ-100,000 ילדים בחוגי ספורט, בענפי ספורט שונים ברחבי הארץ, אם היינו פה בוועדה הזאת פותחים את חוגי הספורט ואת ענפי הספורט, בנים ובנות.

קרן ברק: היינו מוציאים אותם מהבית לנשום, בתנאי התו הסגול ועם מינימום הדבקה.

קרן ברק: כך היינו מועילים לבריאות הנפשית שלהם, שקשורה גם לבריאות הפיזית שלהם.

קרן ברק: אם לא בית הספר אז לפחות שחוגי הספורט, לבנים ולבנות, ייפתחו, וכך נסייע למאות אלפי ילדים לחזור לכושר.

קרן ברק: אז זה עוד משהו שאני הייתי מציעה לוועדה להוציא כקריאה בסוף הדיון.

מרב מיכאלי: אני חותמת על כל מילה ואני מאמינה שגם חבר הכנסת כסיף מצטרף.

עופר כסיף: חותם על כל מילה פעמיים אפילו.

עופר כסיף: מה שהטריד אותי באחד הדברים שנאמרו קודם זה כל ההסתכלות וההתייחסות אל הספורט התחרותי והמקצועני כאל עסק.

עופר כסיף: ברגע שאנחנו מתייחסים אל זה כאל עסק ושופטים את זה על פי רווח או הפסד אנחנו פוגעים קודם כול באלה שמלכתחילה מופלים, ובמקרה הזה נשים.

עופר כסיף: אני לא נכנס כרגע לדיון האידיאולוגי אם פסול או לא פסול להתייחס לספורט כאל עסק, אבל ברור שאי אפשר להתייחס לזה רק כעסק או בעיקר כאל עסק.

עופר כסיף: ספורט מגיל מאוד צעיר הוא דבר שיש בו חשיבות אנושית בסיסית, ולא רק מבחינה בריאותית אלא גם מבחינה נפשית ופיזית, ובנוסף זה גם מחדד את הקהילתיות, זה מחזק את האינטרקציה בין בני אדם, את הקרבה, יוצר חברויות, בעיקר בעידן הרשתות החברתיות - - -

קרן ברק: כל התפיסות החינוכיות שהובילו עשרות שנים התבטלו בימי הקורונה.

קרן ברק: אנחנו עשרות שנים מחדדים תפיסות מסוימות, ופתאום באה הקורונה והכול נמחק.

עופר כסיף: משפט אחרון.

עופר כסיף: מאחר שלספורט יש חשיבות חברתית שהיא מעבר לחשיבות האישית, וזה לא רק עניין של עסק, אי אפשר לטעמי להגיד שלא יהיה מימון הולם לכדורגל נשים משום שזה לא משתלם עסקית.

עופר כסיף: אני לא יכול לקבל כזה דבר.

קרן ברק: אבל אף אחד לא אמר את זה.

עופר כסיף: זה כן נאמר קודם.

עופר כסיף: לכן אני מציע שאחת מהמלצות הישיבה הזאת תהיה שמעבר לעניין של העדפה מתקנת, ההתייחסות לכדורגל נשים תהיה מתוך הפריזמה שכרגע הצגנו, של חשיבות קהילתית ובריאותית ולא כאל עסק.

מרב מיכאלי: אדרבה ואדרבה.

מרב מיכאלי: יעקב גלאם, יושב-ראש עמותת מכבי כישרונות חדרה, שמענו אותך קודם לרגע בעניין המינויים שמכרת.

מרב מיכאלי: אבל אנא, ממש בקצרה, כי אני חייבת לקבל תשובות מההתאחות.

יעקב גלאם: אני אתן דוגמה ספציפית שממחישה את הקיפוח.

יעקב גלאם: למה יש גישה שאומרת שרק כדורגל גברים מכרו מינויים?

יעקב גלאם: יש פה החלטות מראש של גופים, של אנשים, שהחליטו שרק כדורגל גברים עושה את זה.

יעקב גלאם: במקרה הזה, של עניין המינויים, הם אמרו שרק מי שהפסיד כרטיסים או מינויים יקבל פיצוי.

יעקב גלאם: אני מכרתי שנה שעברה, בפעם הראשונה בהיסטוריה, 120 מינויים, שזה כל המינויים שהוצאנו.

יעקב גלאם: אלא שלפי החוקים שהם קבעו אני לא יכול לקבל פיצוי, כי הם קבעו מינימום הכנסות של 50,000 שקל.

מרב מיכאלי: אה, אז זה לא סתם שאלה של כן מכרו או לא מכרו כרטיסים, אלא הם קבעו סף מינימום.

מרב מיכאלי: אז עפרה, אנא רשמי לפנייך דרך לתקן את המבחן הזה: להוריד מאוד את התקרה הזאת.

מרב מיכאלי: אני בכלל לא מבינה למה צריך רצפה בעניין הזה.

מרב מיכאלי: אם הייתה איזושהי מכירה של מינויים של כרטיסים, צריך לשפות על זה.

יעקב גלאם: אמת.

עפרה שרון: אנחנו שמחים לקבל את ההערה ואנחנו נתייחס אליה כמובן.

עפרה שרון: חבל שלא העברת את זה בצורה כתובה, כי אז היינו יודעים להתייחס לזה קודם.

עפרה שרון: אבל אנחנו לוקחים את זה לתשומת ליבנו.

עפרה שרון: תודה.

מרב מיכאלי: אז בשביל זה אנחנו כאן.

מרב מיכאלי: שמחנו לתווך.

יעקב גלאם: אם הייתם מכניסים אותנו לוועדות והייתם מיידעים אותנו בדברים היינו יכולים להגיב.

עפרה שרון: עניין ההערות לציבור נשלח לכל הקבוצות ולכל האגודות.

עפרה שרון: אבל תודה על ההערה, אנחנו נתייחס אליה.

מרב מיכאלי: מצוין.

מרב מיכאלי: עפרה ונורית, כמו שאתן יודעות היטב, הכנסת אמורה להיות הבמה הפומבית שמאפשרת לציבור גישה לדברים שיותר קשה לציבור להגיע אליהם דרך ניירות שמוציאה הממשלה.

מרב מיכאלי: ולכן אני מציעה שהוועדה תוציא סוג של קול קורא לבחון את כל הניירות הפתוחים להערות הציבור כרגע, כדי שכל הנוגעות והנוגעים בתחום של כדורגל נשים יקבלו גישה לזה ויגישו הערות, כי אולי זה לא הגיע אליהם, אולי הם לא ראו את זה, אולי זה לא עלה בדעתם.

יהודית גידלי: אני מציעה שמשרד התרבות והספורט יעביר לנו את המסמכים האלה כדי שנדע באיזה מסמכים מדובר.

מרב מיכאלי: רעיון מצוין.

מרב מיכאלי: אנחנו מבקשות ממשרד התרבות והספורט להעביר לנו את כל המבחנים האלה ואת כל הדברים שפתוחים להערות הציבור.

מרב מיכאלי: אנא העבירו את זה לוועדה בהקדם.

מרב מיכאלי: תודה רבה.

מרב מיכאלי: מטעם התאחדות הכדורגל, חברות וחברים, קבלו לשאלות נוקבות מאוד את אורן חסון, שהוא מנכ"ל מינהלת הליגות לכדורגל.

מרב מיכאלי: שלום לך, אורן חסון, אתה איתנו בזום?

אורן חסון: שלום.

מרב מיכאלי: רגע, לא שומעים אותך טוב.

אורן חסון: אנחנו ננסה לשפר את המרחק, אז אולי תעברו בינתיים למישהו אחר.

מרב מיכאלי: טוב, אבל בינתיים תקשיב לדברים.

מרב מיכאלי: עומר גרינמן, מנהל אגודת הספורט אס"א כדורגל נשים, בבקשה.

עומר גרינמן: תודה רבה על ההזדמנות לדבר.

עומר גרינמן: הכנתי דף יפה עם שלוש נקודות.

עומר גרינמן: אם מדברים על תקציבים, נכון שבסוף הכסף שנכנס בפועל לחשבון הבנק הוא חשוב, אבל צריך להסתכל גם על אמות המידה.

עומר גרינמן: רוב אמות המידה הן בעצם לירות חץ ואז לצייר סביבו את המטרה.

עומר גרינמן: הן מנציחות את הכוח של מי שרוצים להעביר לו את הכסף.

עומר גרינמן: קחו לדוגמה את רשת הביטחון שדיברתם עליה – יש קריטריון של 50,000 הכנסה מכרטיסים.

עומר גרינמן: אני בטוח שגם משרד הספורט וגם משרד האוצר יודעים שעוד גופים נפגעו כלכלית.

עומר גרינמן: נגעתם גם במעמד הספורטאי הישראלי, ואני לא מבין למה זה לא "מעמד הספורטאי והספורטאית", אבל מילא.

עומר גרינמן: כמו שעפרה שרון ציינה, כדורגל נשים קיבל אפס שקלים מאמות המידה האלה.

עומר גרינמן: אנחנו הסבנו את תשומת לב ההתאחדות לכך, והאמת היא שלא קיבלנו תשובות לשאלה למה לא הגישו עבורנו את המסמכים.

עומר גרינמן: וזה מוביל אותי לגישה הכללית לענף.

עומר גרינמן: הקבוצות מרגישות שאנחנו קצת בסוף סדר העדיפויות, גם בעניין "הספורטאי הישראלי", גם בעניין המינהלת.

עומר גרינמן: כמו שאמרת בצדק, חברת הכנסת מיכאלי, פנינו כמה פעמים להתאחדות בבקשה להקים מינהלת – ולא נענינו.

עומר גרינמן: נענינו שאו שזה לא עולה לסדר היום או שידונו בזה אחר כך, אבל זה לא עלה לדיון אף פעם.

עומר גרינמן: וגם, אם תסתכלו על דף העמדה שכתבנו עם "זזה", אשרת ו"כדורגלניות עושות שינוי", תראו את עניין הייצוג בהנהלה.

מרב מיכאלי: כן, תכף אני מקווה לקבל על זה תשובות.

עומר גרינמן: ההתאחדות באמת עומדת בחוק העמותות לגבי 30% ייצוג נשי, אבל הייצוג הנשי הזה לא מייצג את קבוצות כדורגל הנשים, ואפשר לראות את הפגיעה גם בקולות שכל קבוצה מקבלת באספה הכללית.

עומר גרינמן: נקודה נוספת.

עומר גרינמן: בישיבה הקודמת של הוועדה לשוויון מגדרי משרד הספורט העביר את הפרשנות שלו להנחיות, והייתה שם התייחסות לכל הליגות, כולל הליגה הלאומית והארצית בכדורגל נשים.

עומר גרינמן: אבל ההתאחדות פשוט לא הכירה את הפרשנות הזאת, ובגלל זה יש עשרות קבוצות שיושבות בבית ומחכות לדעת מה קורה איתן.

עומר גרינמן: הן לא קיבלו שום הנחיה אם הן יכולות לחזור להתאמן או לא.

מרב מיכאלי: כי מה הקריטריון שההתאחדות לא מכירה בו?

עומר גרינמן: בפרשנות שמשרד הספורט נתן בנושא החזרה לפעילות, הם דיברו על כך שבענף שיש בו חמש ליגות - - -

מרב מיכאלי: אה, נכון, שלוש ליגות, חמש ליגות, כל הדבר הזה.

אורלי פרומן: אבל הם כבר תיקנו את זה בשבוע שעבר.

עומר גרינמן: נכון, אבל כנראה שההתאחדות לא קיבלו את זה בשבוע שעבר.

מרב מיכאלי: יש כאן בעיית קשר.

מרב מיכאלי: כמו שיעקב לא ידע על המבחנים שיצאו להערות הציבור.

עומר גרינמן: נכון, וזה עוד דבר שאני מעלה מול ההתאחדות הרבה, בעיית התקשורת עם הקבוצות, אבל זה כבר לדיון אחר.

מרב מיכאלי: זה גם לדיון הזה.

עומר גרינמן: נקודה אחרונה, עניין החינוך בבתי הספר.

עומר גרינמן: לפני כמה שנים הייתה כתבה מאוד גדולה, בידיעות אחרונות אם אני לא טועה, על כמה בנות בבית ספר הגליל בדרום תל אביב שרצו להשתתף בטורניר כדורגל שכבתי עם הבנים.

עומר גרינמן: הן פנו למורה הספורט שלהן, דני, הוא פנה אל המינהלת, והתשובה ממשרד החינוך הייתה שבנות לא יכולות לשחק כדורגל עם בנים.

עומר גרינמן: מה הסיבות?

עומר גרינמן: אני לא יודע להגיד.

עומר גרינמן: יעלי כהן, ממקימות בני יהודה, אמרה פה השבוע שזה קרה שוב, אני לא יודע אם השנה או בשנה שעבר, בבית ספר בכוכב יאיר.

עומר גרינמן: כך שהמצב לא ממש השתנה.

עומר גרינמן: אנחנו עושים בתל אביב פרויקט עם שדולת הנשים ומחלקת החינוך שאמור לפתור את זה, בשיתוף עם שגרירות ארצות הברית.

עומר גרינמן: זה לפתחכם, זה משהו שצריך להתחיל בבתי הספר.

מרב מיכאלי: תודה רבה, עומר.

מרב מיכאלי: מסתבר שצריך את עיריית תל אביב, את שגרירות ארצות הברית, אתכם ואת שדולת הנשים בשביל לאפשר שבנות ובנים ישחקו יחד כדורגל.

מרב מיכאלי: ממש פרויקט הגרעין.

מרב מיכאלי: תודה רבה, עומר.

מרב מיכאלי: בסוף הדיון נגיד מילה על זה שההפרדה המגדרית בספורט היא ארכאית ולא רלוונטית לעידן שאנחנו חיות וחיים בו, וצריך להתחיל בתיקון העוול הזה.

מרב מיכאלי: אבל עכשיו בואו נחזור להתאחדות לכדורגל.

אורן חסון: אני מקווה ששומעים אותנו טוב יותר.

אורן חסון: אני יושב-ראש ההתאחדות לכדורגל, ונמצא איתנו פה גם מנכ"ל ההתאחדות ומספר נציגים של ההתאחדות.

מרב מיכאלי: שאלתנו הראשונה אליך היא למה יש מינהלת רק לליגות הגברים.

מרב מיכאלי: בכדורסל נשים כן יש מינהלת, אבל לא בכדורגל.

אורן חסון: אני אתחיל ואומר שאני מאוד שמח על הדיון הזה, והוא מצטרף ומשתלב בדיוק עם כל תוכניות העבודה שלנו.

אורן חסון: רק לפני פחות משלושה חודשים העברנו רפורמה מאוד משמעותית בהתאחדות לכדורגל שלמעשה משווה את כל תקנוני ליגות הנשים לכדורגל הגברים.

אורן חסון: אני רוצה לתקן.

אורן חסון: נאמרו פה המון דברים ויש פה המון דיסאינפורמציה, ואני בטוח שזה בגלל חוסר ידיעה ולא מסיבות אחרות.

אורן חסון: אני רוצה לגעת בנקודה הראשונה והבעייתית ביותר, שבעיניי היא הרבה יותר שורשית ועמוקה: כמות השחקניות.

אורן חסון: ברגע שאין כמות שחקניות גדולה אז גם אין ייצוג.

אורן חסון: כי הרי בסופו של דבר בהנהלת ההתאחדות לכדורגל הכול נגזר מכמות השחקניות הפעילות.

אורן חסון: נכון להיום יש לנו קרוב ל-2,000 שחקניות פעילות, וזה אחרי שכמעט הכפלנו את הכמות במשך שלוש-ארבע השנים האחרונות.

אורן חסון: אבל אנחנו רק מתחילים לגרד את קצה הקרחון.

אורן חסון: כמו שאמרה חברת הכנסת קרן ברק, אחת הבעיות הקשות היא שלמעשה בבתי הספר אנחנו כמעט לא רואים פעילות של שחקניות, שזה דבר שמאוד היינו רוצים שכן יהיה.

אורן חסון: כי מקור הצמיחה של הכדורגל זה לייצר את התשתית – שיהיו לנו שחקניות גם ילדות, גם נערות וגם בוגרות.

אורן חסון: הבעיה הזאת היא אחת הבעיות הקשות, ואנחנו מטפלים בזה ומשקיעים הרבה יותר.

אורן חסון: אני רוצה לסבר את אוזנכם.

אורן חסון: היום תקציב התמיכות של קבוצת כדורגל נשים הוא גדול יותר מתקציב התמיכות של קבוצות כדורגל גברים.

אורן חסון: זה מהלך שנעשה בשנתיים-שלוש האחרונות.

אורן חסון: לגבי זה שכדורגל הנשים לא חזר, המידע שנמסר פה הוא מידע לא נכון, שנובע כנראה מחוסר ידיעה.

אורן חסון: כדורגל הנשים וכדורגל הגברים כרגע ממתינים לאישור חזרה כמו יתר המשק.

אורן חסון: מה שיכול לחזור זה אך ורק כדורגל מקצועני, אלה ההנחיות של משרד הבריאות, שהגיעו להבנות יחד עם משרד הספורט.

אורן חסון: החזרה היא רק למי שזה מוגדר כמקצוע שלו – שזה אך ורק שתי הליגות המקצועניות בלבד, כאשר יש עוד קרוב ל-40,000 שחקנים פעילים, ובהם 2,000 שחקניות, שכרגע לא מתאמנים כבר קרובה לשמונה חודשים.

אורן חסון: הם חזרו לפרק זמן של שלושה שבועות וזה הכול.

אורן חסון: ההנחיות של משרד הבריאות הן רק עבור מי שזה מקום העבודה שלו ומתנהל בצורה של אימון-בידוד-אימון-בידוד ומשחקים.

אורן חסון: ברור לנו שזה לא יכול לחול בכדורגל נשים וברור לנו שזה לא יכול לחול בכל כדורגל הגברים אלא רק בשתי הליגות הבכירות, וברור לנו שזה לא יכול לחול על מחלקות הילדים והנוער.

אורן חסון: אנחנו שמחים מאוד על מה שנאמר פה, ואני אשמח מאוד אם באמת תצא מפה קריאה בעניין הזה, כי אותם 40,000 שחקנים פעילים, לא בטוח שכולם יחזרו.

אורן חסון: אני מאוד חושש שמתוך 2,000 השחקניות יהיו לא מעט שחקניות שכתוצאה מכך שהן לא התאמנו הן לא תחזורנה.

אורן חסון: ואז כל המהלך שעשינו, שכלל הרבה מאוד כספים ומשאבים, יֵרד לטמיון.

אורן חסון: לכן אני מאוד אשמח אם תוכלו לסייע לנו להחזיר את אותן הנערות ואת אותן השחקניות להתאמן.

אורן חסון: אנחנו שומרים על התו הסגול, אנחנו לא ראינו שהייתה עלייה באחוז התחלואה בכדורגל בחודש או חודש וחצי שבהם חזרנו לפעילות, ולכן אנחנו מאוד נשמח אם תצא מפה קריאה להחזיר את אותן השחקניות לפעילות.

אורן חסון: כי אצלנו, בניגוד למפעל שיכול להוריד את השלטר ולהרים אותו לאחר מכן, ספורטאי שלא מתאמן במשך תקופה ארוכה, התהליך הפיזיולוגי שנדרש ממנו כדי לחזור לכושר הוא ארוך מאוד, וכל יום שעובר הוא ממש קריטי.

אורן חסון: אני מאוד חושש שהשחקניות האלה לא יחזרו למעגל.

מרב מיכאלי: מר חסון, אנחנו מקבלות ומקבלים את דבריך בהסכמה, אבל אני מבקשת ממך, לצורך הדיון הקונקרטי שלנו, תשובות לגבי ההפליה הקיימת בכדורגל נשים.

מרב מיכאלי: ולכן שאלתי: אחת, מדוע אין מינהלת לקבוצות כדורגל הנשים; שתיים, מדוע לא הגשתם בקשה לתמיכות לפי מבחן חיזוק השחקן הישראלי לענף הזה - - -

אורן חסון: אני אתייחס לסעיף הראשון, ולסעיף השני יתייחס המנכ"ל, משום שאני לא הייתי באותה תקופה בהתאחדות.

אורן חסון: לגבי המינהלת, גם כשהוקמה מינהלת הגברים זאת הייתה בקשה שהגיעה מתוך הקבוצות.

אורן חסון: נכון לרגע זה רוב הקבוצות לא מעוניינות בהקמת מינהלת, מסיבה פשוטה: עלות התפעול של המינהלת מפחיתה בסופו של דבר מתקציב הקבוצות.

אורן חסון: בכדורגל הגברים, רק בכדורגל המקצועני, היות שהוא מגלגל סכומי כסף גדולים, הקבוצות החליטו שהן רוצות להקים מינהלת, והן מתקצבות את תפעול המינהלת מתוך העוגה של עצמן.

מרב מיכאלי: אז אנחנו חוזרת ללופ הזה שאין כסף - - -

אורן חסון: אם רוב הקבוצות ירצו להקים מינהלת אנחנו לא נתנגד לזה.

אורלי פרומן: אבל אורן, אנחנו מדברים על לנסות לקדם את ספורט הנשים ואת כדורגל הנשים, ואם אנחנו רוצים לתת בוסט לענף הזה אז אי אפשר לחכות עד שנתניע ועד שזה יגיע ליותר ילדות ולבתי ספר לכדורגל בנות בתוך בתי הספר וכן הלאה.

אורלי פרומן: צריך לתת בוסט כדי שמה שכבר קיים יבוא לידיעת הציבור ויצפו בו, עד שזה יעמוד בכוחות עצמו.

אורן חסון: אני עונה שאנחנו מאוד נתמוך בדבר הזה, אבל אני רוצה להזכיר שכשהוקמה המינהלת – חברת הכנסת פרומן, את היית שם ואת יודעת – אתם תמכתם בדבר הזה.

אורלי פרומן: נכון.

אורן חסון: צריך להבין שאנחנו לא מתנגדים להקים היום מינהלת, אבל להקים את זה מתוך המקורות התקציביים זה משהו שבסופו של דבר יפגע בקבוצות הנשים.

מרב מיכאלי: אז זה בדיוק מה שהתחלתי להגיד.

מרב מיכאלי: שאנחנו חוזרות ללופ הזה שאין כסף, ואז אין איך לקדם, ואז זה לא מקודם.

מרב מיכאלי: אנחנו במעגל מכושף הרסני לחלוטין.

מרב מיכאלי: שאלתי הנוספת אליך היא לעניין הקולות.

מרב מיכאלי: אני מבינה שאתם עומדים בדרישה לשליש ייצוג נשים בתוך העמותה, אבל מצד שני בחישוב הנקודות יוצא שלנשים יש רק 18% זכות הצבעה.

מרב מיכאלי: למה אתם לא מתקנים את זה?

אורן חסון: זה מתחבר בדיוק למה שאמרתי בתחילת הדברים.

אורן חסון: בסופו של דבר הייצוג נקבע על פי מספר הקבוצות.

אורן חסון: לכל קבוצה יש זכות להצביע באספה הכללית של ההתאחדות לכדורגל, וכמובן שככל שהיא נמצאת בליגה גבוהה יותר אז משקלה גבוהה יותר.

אורן חסון: כמות הקבוצות, שהיא תוצאה מכך שאין מספיק שחקניות - - -

מרב מיכאלי: אני מבינה, אבל אני עוצרת אותך, אדוני, משום שברור לי שהמנגנון מייצר את האי-שוויון הזה.

מרב מיכאלי: אבל כשאתה רואה שזה המנגנון ושהוא מייצר אי-שוויון עוד יותר גדול ממה שיש במקור, הדבר שצריך לעשות זה לתקן את המנגנון באופן שיגרום לתיקון העוול ולא באופן שינציח אותו ויחמיר אותו.

אורן חסון: נעשה כבר מהלך כזה לפני - - -

רותם קמר: לפני מספר שנים נעשה מהלך כזה, והעניין אפילו נדון בבית הדין העליון של ההתאחדות לכדורגל, על מנת להגדיל את קולות ההצבעה.

רותם קמר: עם זאת, היום זה 18%, קרוב ל-20%, כשמספר השחקניות והקבוצות הוא הרבה יותר נמוך, ככה שכן יש איזשהו סוג של הפליה מתקנת.

מרב מיכאלי: אז אתה אומר לי שה-18% זה כבר אחרי שעשיתם חישוב של הפליה מתקנת?

רותם קמר: יש לך היום סדר גודל של בין 40,000 ל-45,000 ספורטאים רשומים ומתוכם רק 2,000 שחקניות.

רותם קמר: הדבר מבוסס על העניין הזה.

רותם קמר: גם החוק שמתייחס לייצוג בספורט הנשים מתייחס לכמות הספורטאיות והספורטאים.

רותם קמר: כלומר, יש איזושהי הסתכלות יחסית לענף.

רותם קמר: אם תיקחי ענף שיש בו יותר ספורטאיות מאשר ספורטאים אני מניח שהייצוג שלהן שם גדל.

רותם קמר: זה גם מגיע מהחקיקה שאתם חוקקתם בכנסת.

מרב מיכאלי: מנכ"ל ההתאחדות, מר קמר, אם אתה כבר מדבר נשמח לשמוע את תשובתך בעניין כספי התמיכות שלא הוגשו.

רותם קמר: אני אגיד כמה דברים בהיבט הזה.

רותם קמר: א', בנושא של ההקצבות של ספורט הנשים, אנחנו פעלנו ופועלים מול משרד הספורט בנושא הזה.

רותם קמר: יתרה מזאת, היה בג"ץ נגד משרד הספורט, וההתאחדות לכדורגל הצטרפה לזה, כדי להגדיל.

רותם קמר: באותה עת פורסמו המבחנים האלה, בזמנו הם ירדו למינהלות.

רותם קמר: אנחנו וידאנו שכרגע, באפשרות שתינתן לנו עכשיו להגיש, אנחנו כבר הודענו גם למינהלות הגברים וגם למשרד הספורט שיש לנו כוונה להגיש, כדי לתקצב בנוסף את קבוצות הנשים.

רותם קמר: אני שמח שהגענו להבנות שזה יחול לא רק בהקצבה של 15 מיליון פעם אחת, אלא פעמיים.

רותם קמר: נתנו את ההתייחסות שלנו לקול קורא, ואני מודיע כבר עכשיו שיש לנו כוונה לעשות את זה בפרסום הקרוב של המבחנים של הספורטאי המצטיין.

רותם קמר: אנחנו דאגנו לעניין הזה, ואני חייב להגיד שהחוסר שנוצר בתקצוב היה, כמו שציין משרד הספורט, בהכרה של ליגת הנשים השלישית.

רותם קמר: בהתחלה הכירו בליגה הזאת.

רותם קמר: .. צריך להבין, לכל הכרה בליגה יש השלכה לתקצוב בכל הליגות, כי ברגע שיש לך יותר ליגות הליגה הראשונה מקבלת יותר.

רותם קמר: ברגע שמשרד הספורט לא הכיר בליגה השלישית הייתה לזה השלכה ישירה על התקצוב.

רותם קמר: אני שמח שהיום משרד הספורט הכיר בה.

רותם קמר: עדיין יש פה עניין שאנחנו מתדיינים עליו מול משרד הספורט, ועדיין מתנהל הליך בג"צי בנושא הזה.

רותם קמר: צריך להבין, תפיסת העולם שלנו היא כמה שיותר לתקצב את הליגות האלה, כדי שנוכל לפתח אותן.

רותם קמר: אנחנו מאמינים בספורט הנשי, בטח בכדורגל נשים.

רותם קמר: אני אתן לכם דוגמה.

רותם קמר: רק השנה הקמנו את האקדמיה למצוינות לבנים.

רותם קמר: האקדמיה למצוינות לבנות בכדורגל נשים כבר קיימת שש שנים.

רותם קמר: תפיסת העולם היא שדווקא שם יש לנו אפשרות וסיכוי לגשר על הפערים הבין-לאומיים מול אירופה.

רותם קמר: כך שאנחנו כן מעוניינים ורוצים להשקיע בכדורגל נשים, ואין ספק שאנחנו צריכים את המדינה בעניין הזה.

רותם קמר: בנושא התשתיות, אתם חושבים שהתשתיות היום בכדורגל מספקות בשביל שנגיע לאן שאנחנו רוצים להגיע?

רותם קמר: וזה בלי שום קשר לגברים ונשים.

רותם קמר: אחת הבעיות הקשות שיש היום בכדורגל נשים זה מצב המתקנים.

רותם קמר: לצערי הרב הרבה פעמים אנחנו נתקלים במצב שהעדיפות שניתנת למגרשים על ידי הרשויות המקומיות ומי שמחזיקים במגרשים היא קודם כול לקבוצת הבנים.

רותם קמר: ואנחנו נמצאים שם כדי להילחם על זה.

רותם קמר: עלה פה יעקב גלאם מחדרה; אני באופן אישי הייתי צריך לדבר עם ראש העיר שיסדרו את המגרש, כדי שיהיה אפשר להפעיל כדורגל נשים.

רותם קמר: כלומר, הרבה פעמים תפיסת העולם, לצערי הרב, יוצאת מהרשויות עצמן, שנותנות מראש העדפה לכדורגל גברים.

רותם קמר: אנחנו הראשונים שנהיה שם כדי לדחוף את כדורגל הנשים.

אורן חסון: אני רק רוצה להוסיף שאנחנו הובלנו רפורמה רק לפני שלושה חודשים שאמורה לצמצם בצורה ניכרת את הפערים בין כדורגל גברים לנשים.

אורן חסון: לדוגמה, אנחנו החלטנו שאנחנו רוצים להחיל בקרה תקציבית.

אורן חסון: ההתאחדות לכדורגל מממנת ב-300,000 שקל את הבקרה התקציבית לנשים, בעוד שלגברים היא לא מממנת שום דבר.

אורן חסון: עשינו עוד הרבה מאוד מהלכים, כולל בנושא של המתקנים, כפי שכרגע רותם ציין.

אורן חסון: כך שלא יכולנו לברך על דיון יותר פורה מבחינתנו בעניין הזה.

מרב מיכאלי: אז תודה לכם, ותישארו איתנו, כי יש אנשים בשטח שהתשובות שלכם לא מספקות אותם, בלשון המעטה.

מרב מיכאלי: אני אבקש מאורי כהנא, ממינהלת העל בענפי הכדור לנשים, להגיב על הדברים האלה.

מרב מיכאלי: בבקשה.

אורי כהנא: אני אדבר בעיקר על הנושא של חזרת הליגה הראשונה והשנייה לאימונים.

אורי כהנא: אולי ההתאחדות לכדורגל לא מעודכנת, אבל אנחנו, ביחד עם יושבת-ראש מינהלת העל בענפי הכדור לנשים, הילה בר דוד, הגענו להסכמות עם משרד הספורט גם עבור ליגות הנשים בכדורגל, הסכמות שבעצם מאפשרות את החזרה לאימונים גם לליגת העל לנשים בכדורגל וגם לליגה הלאומית לנשים בכדורגל.

אורי כהנא: כך שאין מניעה היום מצד משרד הספורט ומשרד הבריאות שליגות הנשים יחזרו.

אורי כהנא: גם חובת הבידוד שאליה התייחס יו"ר ההתאחדות לא מחייבת את השחקנים, אלא זה וולונטרי מצד הקבוצות.

אורי כהנא: קבוצות הגברים חוששות שהשחקנים שלהם יידבקו ולכן מחייבות אותם בבידוד.

אורי כהנא: אבל אין חובת בידוד בתקנות; שחקניות יכולות לצאת, לשחק כדורגל, לחזור, וכמובן שמומלץ שהן יעשו את זה בזהירות המרבית תוך שמירה על התקנות.

אורי כהנא: כך שמבחינת משרד הספורט הן יכולות לחזור לשחק כדורגל.

אורן חסון: אני חייב להתייחס.

אורן חסון: שוב אני אומר, יש פה הרבה מאוד דיסאינפורמציה, וחבל שהדברים האלה נאמרים לפני שהם נבדקים.

אורן חסון: קודם כול, בואו נעשה סדר בדברים.

אורן חסון: אנחנו הראשונים שנרצה ששחקניות ושחקני הכדורגל יחזרו להתאמן.

אורן חסון: לא מחר בבוקר.

אורן חסון: עכשיו.

אורן חסון: אנחנו פועלים לילות כימים יחד עם משרד הספורט מול משרד הבריאות על מנת לאפשר את זה.

אורן חסון: ההתניה לחזרה הגיעה ממשרד הספורט, כך שהמידע שאתה אומר על כך שהן לא מחויבות בבידוד הוא פשוט לא נכון.

אורן חסון: אתמול בערב ישבתי שוב עם שר הספורט בנושא הזה, ואנחנו מקווים שבהקלות הבאות נוכל לאפשר חזרה ללא חובת הבידוד.

אורן חסון: אבל לצערי הרב מה שאמרת לא נכון.

אורן חסון: אנחנו בוודאי לא מתנגדים.

אורן חסון: להפך, אנחנו נלחמים בדיוק כמוך כדי שמחר בבוקר כולם יוכלו לחזור להתאמן ללא בידוד.

אורן חסון: כי עם בידוד ברור לנו שלא ניתן ליישם את זה, כי שחקניות הכדורגל הן אינן מקצועיות, הן עובדות במקומות עבודה נוספים.

אורן חסון: חוץ משתי הליגות הבכירות של הגברים כל יתר הכדורגל, גברים ונשים, כולל ליגה א', ב' ו-ג', מחלקות ילדים ונוער, כדורגל נשים וקטרגל, כולם לצערי הרב לא יכולים לחזור לפעילות.

אורן חסון: אני מאוד מקווה שעם הפתיחה הנוספת שתהיה לסגר ייקחו את הדבר הזה בחשבון, כי כמו שאמרתי, זאת מצוקה גדולה מאוד לספורטאי לא להתאמן תקופה ארוכה.

מרב מיכאלי: משום שלצערי הזמן שלנו מסתיים תכף, אני רוצה - - -

מיכאל ראובן: אני ממש מבקש להגיד כמה דברים.

מרב מיכאלי: מי אדוני?

מיכאל ראובן: מיכאל ראובן, יושב-ראש הפועל באר שבע.

מרב מיכאלי: מיכאל, אנא המתן, אני מבטיחה שאחזור אליך, אבל ממש בקצרה.

מרב מיכאלי: קודם אני רוצה לבקש מהילה בר דוד וקארין סנדל לדבר.

מרב מיכאלי: החברים מההתאחדות והחברות ממשרד הספורט, אנא הישארו לדברי הסיכום.

מרב מיכאלי: הילה, בבקשה.

הילה בר דוד: צוהריים טובים ותודה רבה על הדיון החשוב הזה.

הילה בר דוד: באשר לבעיות שאנחנו שומעים פה לאורך כל הדיון, אני חייבת לציין שהדברים האלה חוזרים על עצמם לא רק בכדורגל אלא גם בכדורסל, בכדורעף, בכדוריד ובכל ענפי הכדור לנשים.

הילה בר דוד: מדינת ישראל צריכה לראות בצורה שוויונית, אמיתית וכנה, החל מלמעלה, כל היושבים למעלה, כל חברייך, מרב, כל חברייך לממשלה, את ספורט הנשים בישראל.

הילה בר דוד: לא רק שר הספורט.

הילה בר דוד: זה יפה שהתחלתם לשים את זה על השולחן של ועדת החינוך, כי זה באמת חינוך, תרבות וספורט - - -

מרב מיכאלי: הילה, אנחנו מסכימות על זה, ואני ממש מתנצלת אבל תכף אנחנו חייבות לסיים את הדיון.

מרב מיכאלי: אז משפט אחרון, רק אם יש לך משהו קונקרטי לתרום.

הילה בר דוד: בקשר לתקצוב הנשים בספורט חשוב לי להדגיש שהתקצוב מחולק לשני חלקים – תמיכה וכספי שיווק.

הילה בר דוד: כך אתם החלטתם או משרד הספורט החליט.

הילה בר דוד: כך זה צבוע.

הילה בר דוד: אני מבקשת לבחון את הקריטריונים פנימה.

הילה בר דוד: הקריטריונים הנתונים מטה לא בנויים נכון ואינם תואמים את ספורט הנשים.

הילה בר דוד: זה מחייב חשיבה מחוץ לקופסה, חשיבה שתואמת לשנת 2020, חשיבה שמקדמת את החברה לשוויון אמיתי.

הילה בר דוד: תודה רבה.

מרב מיכאלי: הילה, כפי שציינו קודם, יצאו עכשיו להערות הציבור מבחנים חדשים של משרד התרבות והספורט.

מרב מיכאלי: אנחנו נעביר אותם גם אליכם ואני מאוד מבקשת מכם להעביר הצעה קונקרטית איך כן לעשות את התמיכות שמונחות על השולחן בצורה שתתקן את הדברים.

מרב מיכאלי: קארין סנדל, קפטנית נבחרת ישראל בכדורגל, בבקשה.

עפרה שרון: אני רק רוצה להגיד בעניין הזה שיש עבודה עמוקה - - -

מרב מיכאלי: חברות, רשות הדיבור היא לקארין סנדל.

מרב מיכאלי: בבקשה, קארין.

קארין סנדל: שלום לכולם, אני קפטנית נבחרת ישראל, אחת השחקניות שיצאה חיובית בבדיקה האחרונה.

קארין סנדל: אנחנו נמצאות כרגע בבידוד במלון שפיים.

קארין סנדל: אני חושבת שחבר הכנסת כסיף נגע בנקודה מאוד חשובה, שהיא קריטית לכדורגל נשים.

קארין סנדל: בסופו של דבר ההשפעה החברתית שיש לספורט ביכולת שלנו לייצר שוויון מגדרי היא קריטית.

קארין סנדל: מתייחסים לכדורגל אך ורק כמו עסק, זה היחס שאני מרגישה מההתאחדות לכדורגל, וזאת אחת הסיבות שטסנו בטיסה מסחרית, לעומת טיסה פרטית של הגברים.

קארין סנדל: וזה דבר שחייב להשתנות.

קארין סנדל: בסופו של דבר לילדות ונערות אין את אותם תנאים ואותם מגרשים.

קארין סנדל: ילדות שרוצות לשחק כדורגל היום מקבלות מגרשים בשעה שמונה וחצי והלאה.

קארין סנדל: זה משהו שחייבים לשנות אותו מהבסיס.

קארין סנדל: הרבה פעמים אנחנו עושים דיונים וכולם מדברים מאוד יפה, אבל איכשהו זה בסוף מתמסמס.

קארין סנדל: לכן אנחנו צריכות את עזרתכם, חברי הכנסת, משרד הספורט וההתאחדות לכדורגל, כדי לשנות את התפיסה המאוד עמוקה שכדורגל זה משחק לגברים בלבד.

קארין סנדל: בסופו של דבר המציאות שלנו לא תשתנה; אנחנו 20 שנה עומדות במקום, בזמן שאנחנו רואות את כל העולם פורח.

קארין סנדל: מי שמכיר את כדורגל הנשים בעולם יודע שיש פריחה מטורפת; יש עשרות אלפי אוהדים במגרשים; יש תקציבים מטורפים שמגיעים היום לקבוצות בחו"ל, ואנחנו, בעצם זה שאנחנו עומדות במקום אנחנו הולכות אחורה, וזה מעמיק גם את הפערים בספורט וגם את הפערים בחברה הישראלית.

קארין סנדל: אני יוצאת אופטימית מהדיון הזה ומקווה שלא ניתן לזה להתמסמס.

קארין סנדל: אני מקווה שנקבל תשובות מהטוטו לגבי ההסכמים השיווקיים, וגם ממשרד הספורט, שמדבר בשפה אחת ועושה בשפה אחרת.

קארין סנדל: אני רוצה לראות כאן צעדים פרקטיים, כדי שלילדות ולנערות שלנו ולליגת העל של הנשים יהיה איזשהו אופק לשאוף להגיע אליו.

קארין סנדל: תודה לכן על הדיונים, אנחנו מקוות שהעתיד יהיה טוב יותר.

מרב מיכאלי: תודה רבה לך.

מרב מיכאלי: מיכאל ראובן, יו"ר הפועל באר שבע נשים, בבקשה, אבל בקצרה.

מיכאל ראובן: תודה רבה.

מיכאל ראובן: קודם כול אני מאוד שמח שיש דיונים כאלה ואולי יש מצב שהדברים ישתנו.

מיכאל ראובן: אני רוצה להתייחס למה שאמר יושב-ראש ההתאחדות.

מיכאל ראובן: א', נכון להיום, אחרי שקיבלנו הבטחות שיפעילו משחקי גביע, יפעילו משחקי ליגה, יפעילו הכול, אני כבר הבאתי את הזרות שלי לארץ ואני משלם להן כסף, אנחנו משלמים כסף כבר מאוגוסט, ועדיין לא הודיעו לנו אם יש בכלל ליגה.

מיכאל ראובן: אתמול התקיים משחק של ליגת העל בגברים.

מיכאל ראובן: את ליגת העל לגברים פתחו כי לנבחרת היו משחקים והיה חשוב מאוד שהנבחרת תגיע בכושר.

מיכאל ראובן: אבל אצל הנשים זה לא היה ככה.

מיכאל ראובן: הפסיקו את הליגות, שלחו אותן לשחק במשחק שיכולנו להביא תוצאה יותר טובה, ועובדה ש-45 דקות הקבוצה הזאת החזיקה באפס-אפס מול סגנית אלופת אירופה, ואחרי 45 דקות נגמר הכושר, כי לא משחקים כדורגל ואין כושר משחק.

מיכאל ראובן: וזה שהחזירו אותן במטוס חולות לישראל זה הדבר הכי מזעזע שיכול להיות.

מיכאל ראובן: על זה לא שמעתי תשובה מיושב-ראש ההתאחדות.

מיכאל ראובן: לא שמעתי תשובה למה מתייחסים אליהן ככה.

מיכאל ראובן: אני יודע למה – כי הנשים הן ממש בתחתית סדר העדיפויות, הן במינויים והן בצוות המקצועי.

מיכאל ראובן: זה לא רק התמיכות ולא רק הכסף, זה גם איך שההתאחדות מתייחסת לליגת הנשים.

מיכאל ראובן: יש לוח משחקים לילדים, נוער, נערים וגברים, את הכול פרסמו – אבל לא אצל הנשים.

מיכאל ראובן: בגלל שיש אנשים שזה לא מעניין אותם.

מיכאל ראובן: אני אתן לך דוגמה: איפה יושב-ראש ועדת נשים, מר שמעון מימון, נמצא עכשיו, כשיש שיחה כל כך קריטית לליגת הנשים?

מיכאל ראובן: איפה נמצא יושב-ראש ועדת נשים?

מיכאל ראובן: איך יכול להיות שבוועדת נשים יכהן גבר ולא אישה?

מיכאל ראובן: איך יכול להיות שבוועדת נשים הרוב לא יהיו נשים ולא מהקבוצות?

מיכאל ראובן: לוקחים אנשים שלא מתאימים להחלטות.

מיכאל ראובן: ..

מיכאל ראובן: הם החליטו לגרום למתווה שהליגה הראשונה תהיה ליגה מקצוענית.

מיכאל ראובן: אני רוצה לספר לכם שזה רק עולה לנו כסף.

מיכאל ראובן: שום דבר הם לא נתנו, זה רק חייב אותנו להוציא כספים נוספים, חייב אותנו עכשיו לשלם זכויות סוציאליות לכל השחקניות, כשברקע יש בכלל מצב שאנחנו לא מסוגלים להתקיים עם התקציב שיש לנו היום.

מיכאל ראובן: אז אני לא מבין איפה ההתאחדות.

מיכאל ראובן: בנושא של מינהלת הליגה רוב הקבוצות בליגה תמכו בהקמת מינהלת ליגה, אבל ההתאחדות לכדורגל לא מתייחסת.

מיכאל ראובן: ויושבים פה עכשיו יושבי-ראש של הקבוצות, ואחד לאחד הם יגידו לך שהם רוצים מינהלת ליגה.

מיכאל ראובן: אבל קובעים מתווה לליגות נשים, ולא מצרפים את בעלי הקבוצות, לא מצרפים את הקפטניות, לא מצרפים את מנהלי הקבוצות, ומה שקורה זה שמחליטים החלטות בלי לשאול אותנו, בלי להתייעץ איתנו, בלי לבדוק.

מיכאל ראובן: ובהחלטה של הנושא של המינהלת פתאום הם רוצים רוב.

מיכאל ראובן: והרוב הזה קיים.

מרב מיכאלי: אני חייבת לסיים את הדיון.

מרב מיכאלי: תודה רבה לך, מיכאל.

אורלי פרומן: רגע, רק משפט.

אורלי פרומן: אני רוצה שנקרא מפה למקבלי ההחלטות להחזיר במיידי את אימוני הכדורגל, לרבות נערות ונערים, כמובן על פי המתווה הבריאותי, ולאחל בהצלחה לנבחרת כדורגל הנשים מחר במשחק בגאורגיה.

מרב מיכאלי: גבירותיי ורבותיי, אתחיל במסקנות קונקרטיות.

מרב מיכאלי: אני רוצה לעשות ישיבת המשך בעוד חודש.

מרב מיכאלי: הוועדה דורשת ממשרד הספורט להביא את הנתונים המדויקים הקונקרטיים, כדי שלא נצטרך להסתמך על נתונים שמשרד הספורט טוען שהם לא מדויקים.

מרב מיכאלי: אנא שלחו לוועדה עד שבוע לפני הוועדה, כלומר בעוד שלושה שבועות, את הנתונים הכלכליים והתקציביים כפי שאתן מכירות אותם וכל נתון אחר שנראה לכם רלוונטי כדי שהוועדה תוכל לקיים את דיון ההמשך בצורה אפקטיבית.

מרב מיכאלי: הוועדה דורשת מהתאחדות הכדורגל להציג בעוד חודש לפני הוועדה תוכנית לקידום כדורגל הנשים.

מרב מיכאלי: אני מציעה שעד אז אתם תשבו עם מנהלי הקבוצות ועם הקפטניות וכמובן עם הנבחרת, ותציגו בבקשה לוועדה מה ההתאחדות הולכת לעשות כדי לשפר את מצבו של כדורגל הנשים באופן ניכר, ואם יש דברים שאתם רוצים לדרוש ממשרד הספורט, ממשרד האוצר, מהכנסת או מכל מי שעולה על דעתכם, תבואו ותציגו את זה בתוך תוכנית שתגיד איך ההתאחדות לוקחת על עצמה את האחריות לקדם את כדורגל הנשים ב-2021, למרות הקורונה וכל שאר האתגרים שעומדים לפתחנו בימים אלה.

מרב מיכאלי: לסיום אני רוצה להודות על ההשתתפות המאוד מרשימה של חברות וחברי כנסת.

מרב מיכאלי: אנחנו אומרות בצורה מאוד חד-משמעית: ספורט זה לא רק ספורט, ספורט זה מצוינות, זה חינוך לשכלול היכולת, זה חינוך לכוח במובן הכי טוב של המילה.

מרב מיכאלי: זה נותן מודל, בכדורגל – בדרך כלל רק לבנים – לכבוש, לרוץ, להשיג, לנצח.

מרב מיכאלי: זה נותן את האימון הזה בלרצות ולהצליח, וגם בלהיכשל ולהתמודד עם כישלונות.

מרב מיכאלי: זה נותן לבנים את היכולת גם לעבוד בקבוצה וגם לזהור כיחידים בתוך הקבוצה הזאת.

מרב מיכאלי: וכל הדברים האלה נמנעים לאורך הדרך מילדות ומנשים.

מרב מיכאלי: וכל זמן, כמו שאמרו חברי הכנסת קרן ברק, אורלי פרומן, עופר כסיף ואחרים, שלילדות לא יהיה המודל הזה ולא תהיה הגישה לעולם הזה, נשים ימשיכו להשתרך מאחור, לא רק בספורט אלא בכל תחומי החיים.

מרב מיכאלי: אנחנו נפסיק לאפשר לזה לקרות.

מרב מיכאלי: תודה רבה לכולם, הישיבה נעולה.